title: Απόφαση της Εποπτεύουσας Αρχής της ΕΖΕΣ αριθ. 30/15/COL, της 27ης Ιανουαρίου 2015, να χορηγήσει τρεις παρεκκλίσεις που ζητήθηκαν από το Πριγκιπάτο του Λιχτενστάιν σε σχέση με το άρθρο 30, το άρθρο 36 παράγραφος 2 και το σημείο 1.1.3.6.3 στοιχείο β) του παραρτήματος 5 του διατάγματος της 3ης Μαρτίου 1998 του Λιχτενστάιν σχετικά με τις οδικές μεταφορές επικίνδυνων εμπορευμάτων (Verordnung über den Transport gefährlicher Güter auf der Strasse — VTGGS), βάσει του άρθρου 6 παράγραφος 2 στοιχείο α) της πράξης που αναφέρεται στο σημείο 13γ του κεφαλαίου Ι του παραρτήματος XIII της συμφωνίας για τον Ευρωπαϊκό Οικονομικό Χώρο (οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων) [2015/1813]

text:
               8.10.2015

               EL

               Επίσημη Εφημερίδα της Ευρωπαϊκής Ένωσης

               L 263/49

         ΑΠΌΦΑΣΗ ΤΗΣ ΕΠΟΠΤΕΫΟΥΣΑΣ ΑΡΧΉΣ ΤΗΣ ΕΖΕΣ
   αριθ. 30/15/COL
   της 27ης Ιανουαρίου 2015
   να χορηγήσει τρεις παρεκκλίσεις που ζητήθηκαν από το Πριγκιπάτο του Λιχτενστάιν σε σχέση με το άρθρο 30, το άρθρο 36 παράγραφος 2 και το σημείο 1.1.3.6.3 στοιχείο β) του παραρτήματος 5 του διατάγματος της 3ης Μαρτίου 1998 του Λιχτενστάιν σχετικά με τις οδικές μεταφορές επικίνδυνων εμπορευμάτων (Verordnung über den Transport gefährlicher Güter auf der Strasse — VTGGS), βάσει του άρθρου 6 παράγραφος 2 στοιχείο α) της πράξης που αναφέρεται στο σημείο 13γ του κεφαλαίου Ι του παραρτήματος XIII της συμφωνίας για τον Ευρωπαϊκό Οικονομικό Χώρο (οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων) [2015/1813]
   Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

      Έχοντας υπόψη την πράξη που αναφέρεται στο σημείο 13γ του κεφαλαίου Ι του παραρτήματος XIII της συμφωνίας για τον ΕΟΧ,
      Οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (εφεξής «η οδηγία»), όπως προσαρμόστηκε με το πρωτόκολλο 1 της συμφωνίας για τον ΕΟΧ, και ιδίως τα άρθρα 6 και 9,

   Έχοντας υπόψη τις αποφάσεις αριθ. 3/12/SC και 4/12/SC της μόνιμης επιτροπής,
   Έχοντας υπόψη την απόφαση της Εποπτεύουσας Αρχής της ΕΖΕΣ αριθ. 295/14/COL, της 16ης Ιουλίου 2014, (αριθ. αναφ. 710373) σχετικά με την υποβολή στην επιτροπή μεταφορών της ΕΖΕΣ σχεδίου μέτρων που πρέπει να λάβει η Εποπτεύουσα Αρχή της ΕΖΕΣ όσον αφορά την αίτηση του Λιχτενστάιν και να εξουσιοδοτήσει το αρμόδιο μέλος του Σώματος να εγκρίνει την τελική απόφαση εάν η επιτροπή μεταφορών της ΕΖΕΣ εγκρίνει ομόφωνα το σχέδιο απόφασης,
   Εκτιμώντας τα ακόλουθα:
   1.   ΔΙΑΔΙΚΑΣΙΑ

   Η κυβέρνηση του Λιχτενστάιν, με επιστολή της 20ής Δεκεμβρίου 2013 που απευθυνόταν στην Αρχή (αριθ. αναφ. 694300), ζήτησε τέσσερις παρεκκλίσεις βάσει του άρθρου 6 παράγραφος 2 στοιχείο α) της οδηγίας. Οι παρεκκλίσεις που ζήτησε το Λιχτενστάιν περιλαμβάνονται στα άρθρα 29, 30, 36 παράγραφος 2 και στο σημείο 1.1.3.6.3 στοιχείο β) του παραρτήματος 5 του διατάγματος της 3 Μαρτίου 1998 σχετικά με τις οδικές μεταφορές επικίνδυνων εμπορευμάτων (LR 741.621, όπως τροποποιήθηκε τελευταία) (Verordnung über den Transport gefährlicher Güter auf der Strasse — VTGGS) (εφεξής «το διάταγμα») και αφορούν τη μεταφορά εκρηκτικών υλών, τις επιχειρήσεις επιθεώρησης δεξαμενών, την ειδική κατάρτιση των οδηγών οχημάτων και τις δεξαμενές εργοταξίων οικοδομών, αντίστοιχα.
   Το 2014 η κυβέρνηση του Λιχτενστάιν απέστειλε περαιτέρω διευκρινήσεις μέσω ανεπίσημων ανακοινώσεων στις 20 Φεβρουαρίου (αριθ. αναφ. 700062), 21 Φεβρουαρίου (αριθ. αναφ. 700131), 12 Μαρτίου (αριθ. αναφ. 702345), 27 Μαρτίου (αριθ. αναφ. 703760), 9 Μαΐου (αριθ. αναφ. 707772), 14 Μαΐου (αριθ. αναφ. 708302) και 16 Μαΐου (αριθ. αναφ. 708667).
   Μέσω σύμβασης παροχής υπηρεσιών της 4ης Μαρτίου 2014 (αριθ. αναφ. 700047), η Αρχή ανέθεσε στην DNV GL AS («DNV») να εκτιμήσει κατά πόσον οι αιτούμενες παρεκκλίσεις θα ανταποκρίνονται στις απαιτήσεις που προβλέπονται στο άρθρο 6 παράγραφος 2 στοιχείο α) της οδηγίας, δίνοντας έμφαση σε τυχόν δυνητικούς ή πραγματικούς κινδύνους από τις παρεκκλίσεις· στο κατά πόσον αυτές θα οδηγήσουν σε μειωμένη, αυξημένη ή ισοδύναμη ασφάλεια· και, εάν χρειαστεί, στον προσδιορισμό πιθανών μέτρων μετριασμού. Στις 16 Απριλίου 2014 η DNV υπέβαλε προκαταρκτική έκθεση στην Αρχή (αριθ. αναφ. 706289). Στις 23 Μαΐου 2014 η DNV υπέβαλε την τελική της έκθεση (αριθ. αναφοράς 709161).
   Μετά την εξέταση των παρεκκλίσεων που ζήτησε το Λιχτενστάιν, η Αρχή κατέληξε στο συμπέρασμα ότι μόνον οι διατάξεις του άρθρου 30, του άρθρου 36 παράγραφος 2 και το σημείο 1.1.3.6.3 στοιχείο β) του παραρτήματος 5 του διατάγματος μπορούν να θεωρηθούν ως παρεκκλίσεις κατά την έννοια του άρθρου 6 παράγραφος 2 στοιχείο α) της οδηγίας, ενώ το άρθρο 29 του διατάγματος, σχετικά με τις εκρηκτικές ύλες μετά το άνοιγμα των μεταφερόμενων συσκευασιών, δεν μπορεί να χαρακτηριστεί ως παρέκκλιση (1).
   Στις 16 Ιουλίου 2014 η Αρχή υπέβαλε στην επιτροπή μεταφορών της ΕΖΕΣ τα τρία σχέδια μέτρων (αριθ. αναφ. 706153) που πρέπει να λάβει η Αρχή όσον αφορά το αίτημα του Λιχτενστάιν για παρέκκλιση βάσει του άρθρου 6 παράγραφος 2 στοιχείο α) της οδηγίας.
   Τα σχέδια μέτρων που υποβλήθηκαν στην επιτροπή μεταφορών της ΕΖΕΣ στις 16 Ιουλίου 2014 έχουν ως εξής:

               1.

               Άρθρο 30 του διατάγματος, επιχειρήσεις επιθεώρησης δεξαμενών:
               Κατά τη γνώμη της επιτροπής μεταφορών της ΕΖΕΣ, η αίτηση παρέκκλισης σχετικά με το άρθρο 30 του διατάγματος για τις επιχειρήσεις επιθεώρησης δεξαμενών θα πρέπει να εγκριθεί υπό την προϋπόθεση ότι οι οδηγοί έχουν λάβει την ειδική κατάρτιση CITEC (2).
               Ημερομηνία λήξης: 26 Σεπτεμβρίου 2015.

               2.

               Το άρθρο 36 παράγραφος 2 του διατάγματος, ειδική εκπαίδευση για τους οδηγούς οχημάτων:
               Κατά τη γνώμη της επιτροπής μεταφορών της ΕΖΕΣ, η αίτηση παρέκκλισης πρέπει να απορριφθεί, εκτός και αν η κυβέρνηση του Λιχτενστάιν είναι σε θέση να αποδείξει ότι η εκπαίδευση που παρέχεται από την BBT (3) είναι συμβατή με την εκπαίδευση της ADR (4).

               3.

               Σημείο 1.1.3.6.3 στοιχείο β) του παραρτήματος 5 του διατάγματος, δεξαμενές εργοταξίων οικοδομών:
               Κατά τη γνώμη της επιτροπής μεταφορών της ΕΖΕΣ, η αίτηση για παρέκκλιση σχετικά με το σημείο 1.1.3.6.3 στοιχείο β) του παραρτήματος 5 του διατάγματος, δεξαμενές εργοταξίων οικοδομών, θα πρέπει να εγκριθεί υπό τον όρο ότι τα περιβλήματα που χρησιμοποιούνται είναι διπλά.
               Ημερομηνία λήξης: 26 Σεπτεμβρίου 2015.

         Με επιστολή της 16ης Ιουλίου 2014 (αριθ. αναφ. 716061) η Αρχή ενημέρωσε τα κράτη της ΕΖΕΣ σχετικά με τα σχέδια μέτρων που πρέπει να ληφθούν από την επιτροπή μεταφορών της ΕΖΕΣ και κάλεσε τα κράτη της ΕΖΕΣ να αξιολογήσουν την κοινοποίηση από το Λιχτενστάιν και το σχέδιο γνωμοδότησης της επιτροπής μεταφορών της ΕΖΕΣ. Επιπλέον, με την επιστολή αυτή η Αρχή πρότεινε να εκδοθεί η γνωμοδότηση της επιτροπής μεταφορών της ΕΖΕΣ με γραπτή διαδικασία, με αναφορά στα άρθρα 1 και 2 της απόφασης της μόνιμης επιτροπής των κρατών της ΕΖΕΣ αριθ. 4/2012/SC, της 26ης Οκτωβρίου 2012. Η Αρχή κάλεσε τα κράτη της ΕΖΕΣ να υποβάλουν τυχόν παρατηρήσεις για το σχέδιο γνωμοδότησης της επιτροπής μεταφορών της ΕΖΕΣ μέχρι την 25η Αυγούστου 2014.
   Με επιστολή της 21ης Αυγούστου 2014 (αριθ. αναφ. 720223) η νορβηγική κυβέρνηση ενημέρωσε την Αρχή ότι δεν είχε παρατηρήσεις επί του σχεδίου γνωμοδότησης της επιτροπής μεταφορών της ΕΖΕΣ. Με επιστολή της 22ας Αυγούστου 2014 (αριθ. αναφ. 719910), η κυβέρνηση του Λιχτενστάιν υπέβαλε παρατηρήσεις επί του σχεδίου γνωμοδότησης της επιτροπής μεταφορών της ΕΖΕΣ. Η κυβέρνηση της Ισλανδίας δεν υπέβαλε καμία απάντηση.
   Με βάση τις παρατηρήσεις που έλαβε, η Αρχή αναθεώρησε και τροποποίησε το σχέδιο γνωμοδότησης που είχε υποβληθεί αρχικά στην επιτροπή μεταφορών της ΕΖΕΣ σύμφωνα με την απόφαση αριθ. 295/14/COL, της 16ης Ιουλίου 2014. Η Αρχή αναθεώρησε επίσης τη διάρκεια της παρέκκλισης, σύμφωνα με το άρθρο 6 παράγραφος 3 της οδηγίας. Η Αρχή θεώρησε ότι, στο αναθεωρημένο και τροποποιημένο σχέδιο γνωμοδότησης, οι ζητούμενες παρεκκλίσεις θα πρέπει να χορηγηθούν άνευ όρων.
   Με επιστολή της 24ης Νοεμβρίου 2014 (αριθ. αναφ. 730389) η Αρχή διαβίβασε το αναθεωρημένο και τροποποιημένο σχέδιο γνωμοδότησης στην επιτροπή μεταφορών της ΕΖΕΣ, ζητώντας από τα κράτη της ΕΖΕΣ να παράσχουν στην Αρχή τις παρατηρήσεις τους σχετικά με το αναθεωρημένο και τροποποιημένο σχέδιο γνωμοδότησης της επιτροπής μεταφορών της ΕΖΕΣ πριν από την ολοκλήρωση των εργασιών της 12ης Δεκεμβρίου 2014.

   Με επιστολή της 5ης Δεκεμβρίου 2014 (αριθ. αναφ. 731864) η κυβέρνηση του Λιχτενστάιν ενημέρωσε την Αρχή ότι δεν είχε να διατυπώσει άλλες παρατηρήσεις και ζήτησε από την Αρχή να ακολουθήσει τις συστάσεις που υπέβαλε η επιτροπή μεταφορών της ΕΖΕΣ και να εγκρίνει τις αιτούμενες παρεκκλίσεις. Με επιστολή της 11ης Δεκεμβρίου 2014 (αριθ. αναφ. 732607) η νορβηγική κυβέρνηση ενημέρωσε την Αρχή ότι δεν είχε παρατηρήσεις επί του σχεδίου γνωμοδότησης της επιτροπής μεταφορών της ΕΖΕΣ. Η κυβέρνηση της Ισλανδίας δεν υπέβαλε καμία απάντηση.
   2.   ΑΞΙΟΛΟΓΗΣΗ

   Σε συνέχεια των διευκρινίσεων και των νέων πληροφοριών που υπέβαλε η κυβέρνηση του Λιχτενστάιν στις παρατηρήσεις της για το σχέδιο γνωμοδότησης της 22ας Αυγούστου 2014, η Αρχή κατέληξε στο συμπέρασμα ότι οι τρεις παρεκκλίσεις που περιέχονται στα άρθρα 30, 36 παράγραφος 2 και στο σημείο 1.1.3.6.3 στοιχείο β) του παραρτήματος 5 του διατάγματος, θα πρέπει να εγκριθούν.
   Όσον αφορά το πρώτο αίτημα παρέκκλισης, η κυβέρνηση του Λιχτενστάιν διευκρινίζει στην επιστολή της της 22ας Αυγούστου 2014 ότι όλοι οι οδηγοί οχημάτων από επιχειρήσεις επιθεώρησης δεξαμενών στο Λιχτενστάιν που λειτουργούν σύμφωνα με τις διατάξεις του άρθρου 30 του διατάγματος σχετικά με τις οδικές μεταφορές επικίνδυνων εμπορευμάτων, οφείλουν να συμπληρώνουν κατάρτιση CITEC διάρκειας τριών εβδομάδων που θα καλύπτει ζητήματα σχετικά με την ασφάλεια και το περιβάλλον όσον αφορά τις επαγγελματικές τους δραστηριότητες. Η κυβέρνηση του Λιχτενστάιν διευκρινίζει περαιτέρω ότι κάθε οδηγός επιχειρήσεων επιθεώρησης δεξαμενών του Λιχτενστάιν έχει στην κατοχή του το λεγόμενο ελβετικό συνομοσπονδιακό πιστοποιητικό ειδικού στην ασφάλεια δεξαμενών (Spezialist/-in für Tanksicherheit mit eidgenössischem Fachausweis). Ως εκ τούτου, δεδομένου ότι οι οδηγοί οχημάτων έχουν ολοκληρώσει την ειδική κατάρτιση CITEC, η παρέκκλιση δεν θέτει σε κίνδυνο την ασφάλεια. Κατά συνέπεια, η Αρχή θεωρεί ότι το αίτημα για παρέκκλιση όσον αφορά το άρθρο 30 του διατάγματος πρέπει να εγκριθεί.
   Όσον αφορά το δεύτερο αίτημα παρέκκλισης, η κυβέρνηση του Λιχτενστάιν, με επιστολή της 22ας Αυγούστου 2014, υπέβαλε νέα στοιχεία προς στήριξη της άποψής της ότι η άδεια που δίδεται από την BBT είναι ισοδύναμη με την κατάρτιση των οδηγών σύμφωνα με την ADR. Ως εκ τούτου, η Αρχή θεωρεί ότι οι εν λόγω συμπληρωματικές πληροφορίες είναι επαρκείς για να αποδείξουν την ισοδυναμία ως προς αυτό το ζήτημα καθώς οι κάτοχοι άδειας BBT μπορούν να μεταφέρουν εμπορεύματα που ανήκουν στην κατηγορία 1 της ADR και η εκπαίδευση για την απόκτηση της άδεια BBT καλύπτει όλες τις σχετικές αναγκαίες πτυχές για τη μεταφορά αυτού του είδους εμπορευμάτων.
   Τέλος, όσον αφορά το τρίτο αίτημα παρέκκλισης, η κυβέρνηση του Λιχτενστάιν, με τις γραπτές παρατηρήσεις της της 22ας Αυγούστου 2014, επιβεβαίωσε ότι οι εν λόγω δεξαμενές εργοταξίων οικοδομών έχουν διπλό περίβλημα, και αποτελούνται από εσωτερική δεξαμενή και μια κλειστή εξωτερική λεκάνη συλλογής (όπως ορίζεται στο σημείο 6.14.1.1 του παραρτήματος 5 του διατάγματος σχετικά με τις οδικές μεταφορές επικίνδυνων εμπορευμάτων). Κατά συνέπεια, η Αρχή θεωρεί ότι το αίτημα για παρέκκλιση όσον αφορά το σημείο 1.1.3.6.3 στοιχείο β του παραρτήματος 5 του διατάγματος θα πρέπει επίσης να εγκριθεί.
   Εν κατακλείδι, η Αρχή θεωρεί ότι η ασφάλεια δεν θα επηρεαστεί από τη χορήγηση των εν λόγω παρεκκλίσεων και ότι τα τρία αιτήματα για παρεκκλίσεις πληρούν τις προϋποθέσεις του άρθρου 6 παράγραφος 2 στοιχείο α) της οδηγίας. Συνεπώς, οι παρεκκλίσεις που προβλέπονται στα άρθρα 30, 36 παράγραφος 2 και στο σημείο 1.1.3.6.3 στοιχείο β του παραρτήματος 5 του διατάγματος θα πρέπει να εγκριθούν. Ως εκ τούτου, όπως ζητήθηκε, η Αρχή χορηγεί την παρέκκλιση, βάσει του άρθρου 6 παράγραφος 2 στοιχείο α) της οδηγίας. Η παρέκκλιση ισχύει για διάστημα έξι ετών, όπως προβλέπεται στο άρθρο 6 παράγραφος 3 της οδηγίας. Η Αρχή μπορεί, σύμφωνα με το άρθρο 6 παράγραφος 4 της οδηγίας, να ανανεώσει την άδεια.
   Για τους λόγους αυτούς, η Εποπτεύουσα Αρχή της ΕΖΕΣ, σύμφωνα με το άρθρο 6 της πράξης που αναφέρεται στο σημείο 13γ του κεφαλαίου Ι του παραρτήματος XIII της συμφωνίας για τον ΕΟΧ, οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων, όπως προσαρμόστηκε από το πρωτόκολλο 1 της συμφωνίας για τον ΕΟΧ,
   ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Χορηγούνται οι παρεκκλίσεις που ζήτησε το Πριγκιπάτο του Λιχτενστάιν σε σχέση με το άρθρο 30, το άρθρο 36 παράγραφος 2 και το σημείο 1.1.3.6.3 στοιχείο β) του παραρτήματος 5 του διατάγματος του Λιχτενστάιν της 3ης Μαρτίου 1998 σχετικά με τις οδικές μεταφορές επικίνδυνων εμπορευμάτων (Verordnung über den Transport gefährlicher Güter auf der Strasse — VTGGS).
   Άρθρο 2
   Οι παρεκκλίσεις που καθορίζονται στο άρθρο 1 της παρούσας απόφασης δημοσιεύονται στο τμήμα ΕΟΧ της Επίσημης Εφημερίδας της Ευρωπαϊκής Ένωσης και στο συμπλήρωμα ΕΟΧ, σύμφωνα με το σημείο 6 του πρωτοκόλλου 1 της συμφωνίας για τον ΕΟΧ.
   Άρθρο 3
   Οι παρεκκλίσεις που καθορίζονται στο άρθρο 1 της παρούσας απόφασης ισχύουν για περίοδο έξι ετών.
   Άρθρο 4
   Η παρούσα απόφαση απευθύνεται στο Πριγκιπάτο του Λιχτενστάιν και αρχίζει να ισχύει από την ημέρα της κοινοποίησης προς το εν λόγω κράτος.
   Άρθρο 5
   Το αγγλικό κείμενο της παρούσας απόφασης είναι το μόνο αυθεντικό.

      Βρυξέλλες, 27 Ιανουαρίου 2015.

            Για την Εποπτεύουσα Αρχή της ΕΖΕΣ

         Helga JÓNSDÓTTIR

            Μέλος του Σώματος

         Xavier LEWIS

            Διευθυντής

      (1)  Στην απόφαση αριθ. 295/14/COL γίνεται αναφορά στην αξιολόγηση.

      (2)  CITEC: Ελβετική ένωση για την προστασία των υδάτων και την ασφάλεια των δεξαμενών (Association pour la protection des eaux et la sécurité des citernes).

      (3)  BBT: Ελβετική ομοσπονδιακή υπηρεσία για επαγγελματική εκπαίδευση και τεχνολογία (Bundesamt für Berufsbildung und Technologie).

      (4)  ADR: Ευρωπαϊκή συμφωνία για τη διεθνή οδική μεταφορά επικίνδυνων εμπορευμάτων.


Avis juridique important

|

42003D0767

2003/767/ΕΚ: Απόφαση ληφθείσα διά κοινής συμφωνίας, σε επίπεδο αρχηγών κρατών και κυβερνήσεων, από τις κυβερνήσεις των κρατών μελών που έχουν υιοθετήσει το ευρώ, της 16ης Οκτωβρίου 2003, όσον αφορά το διορισμό του προέδρου της Ευρωπαϊκής Κεντρικής Τράπεζας

Επίσημη Εφημερίδα αριθ. L 277 της 28/10/2003 σ. 0016 - 0016

Απόφαση ληφθείσα διά κοινής συμφωνίας, σε επίπεδο αρχηγών κρατών και κυβερνήσεων, από τις κυβερνήσεις των κρατών μελών που έχουν υιοθετήσει το ευρώτης 16ης Οκτωβρίου 2003όσον αφορά το διορισμό του προέδρου της Ευρωπαϊκής Κεντρικής Τράπεζας(2003/767/ΕΚ)ΟΙ ΑΡΧΗΓΟΙ ΤΩΝ ΚΡΑΤΩΝ ΚΑΙ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΠΟΥ ΕΧΟΥΝ ΥΙΟΘΕΤΗΣΕΙ ΤΟ ΕΥΡΩ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 112 παράγραφος 2 στοιχείο β) και το άρθρο 122 παράγραφος 4, καθώς και το άρθρο 11, παράγραφος 2 και 43, παράγραφος 3 του πρωτοκόλλου για το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας,τη σύσταση του Συμβουλίου(1),τη γνώμη του Ευρωπαϊκού Κοινοβουλίου(2),τη γνώμη του Συμβουλίου των Διοικητών της Ευρωπαϊκής Κεντρικής Τράπεζας(3),Εκτιμώντας τα ακόλουθα:(1) O κ. Wim Duisenberg, πρόεδρος της Ευρωπαϊκής Κεντρικής Τράπεζας, ανακοίνωσε με επιστολή της 9ης Ιανουαρίου 2003 προς τον Γενικό Γραμματέα του Συμβουλίου της Ευρωπαϊκής Ένωσης την πρόθεσή του να παραιτηθεί από την προεδρία της Τράπεζας από τις 9 Ιουλίου 2003.(2) Mε επιστολή της 17ης Απριλίου 2003 προς τον πρόεδρο του Ευρωπαϊκού Συμβουλίου, ο κ. Wim Duisenberg δέχθηκε να συνεχίσει να ασκεί τα καθήκοντά του έως την ημερομηνία διορισμού του διαδόχου του,ΑΠΟΦΑΣΊΖΟΥΝ:Άρθρο 1Ο κ. Jean-Claude TRICHET διορίζεται πρόεδρος της Ευρωπαϊκής Κεντρικής Τράπεζας, για θητεία οκτώ ετών, από την 1η Νοεμβρίου 2003, δεδομένου ότι η παραίτηση του κ. Wim Duisenberg έγινε δεκτή και παράγει αποτελέσματα από την ημερομηνία αυτή.Άρθρο 2Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.Βρυξέλλες, 16 Οκτωβρίου 2003.Ο ΠρόεδροςS. Berlusconi(1) ΕΕ L 181 της 19.7.2003, σ. 45.(2) Γνώμη της 23ης Σετπεμβρίου 2003 (δεν έχει ακόμα δημοσιευθεί στην Επίσημη Εφημερίδα).(3) ΕΕ C 187 της 7.8.2003, σ. 16.


title: Απόφαση (ΕΕ) 2016/853 του Συμβουλίου, της 12ης Μαΐου 2016, για την υπογραφή, εξ ονόματος της Ευρωπαϊκής Ένωσης και των κρατών μελών της, του πρωτοκόλλου της συμφωνίας εταιρικής σχέσης και συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και του Τουρκμενιστάν, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας, της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κροατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Ρουμανίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση

text:
               31.5.2016

               EL

               Επίσημη Εφημερίδα της Ευρωπαϊκής Ένωσης

               L 142/3

         ΑΠΌΦΑΣΗ (ΕΕ) 2016/853 ΤΟΥ ΣΥΜΒΟΥΛΊΟΥ
   της 12ης Μαΐου 2016
   για την υπογραφή, εξ ονόματος της Ευρωπαϊκής Ένωσης και των κρατών μελών της, του πρωτοκόλλου της συμφωνίας εταιρικής σχέσης και συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και του Τουρκμενιστάν, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας, της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κροατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Ρουμανίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, το άρθρο 100 παράγραφος 2, τα άρθρα 207 και 209, σε συνδυασμό με το άρθρο 218 παράγραφος 5,
   Έχοντας υπόψη την πράξη προσχώρησης του 2003 της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, και ιδίως το άρθρο 6 παράγραφος 2,
   Έχοντας υπόψη την πράξη προσχώρησης του 2005 της Δημοκρατίας της Βουλγαρίας και της Ρουμανίας, και ιδίως το άρθρο 6 παράγραφος 2,
   Έχοντας υπόψη την πράξη προσχώρησης του 2011 της Δημοκρατίας της Κροατίας, και ιδίως το άρθρο 6 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 των πράξεων προσχώρησης του 2003, του 2005 και του 2011, η προσχώρηση σε τέτοια συμφωνία που υπογράφεται ή συνάπτεται από τα κράτη μέλη και την Ένωση με τρίτες χώρες ή διεθνείς οργανισμούς πρέπει να εγκριθεί με τη σύναψη πρωτοκόλλου της εν λόγω συμφωνίας. Σύμφωνα με το εν λόγω άρθρο,για τέτοιες προσχωρήσεις εφαρμόζεται η απλοποιημένη διαδικασία, βάσει της οποίας το πρωτόκολλο συνάπτεται από το Συμβούλιο, που αποφασίζει ομόφωνα εξ ονόματος των κρατών μελών, και από τις ενδιαφερόμενες τρίτες χώρες.

               (2)

               Στις 8 Δεκεμβρίου 2003 το Συμβούλιο εξουσιοδότησε την Επιτροπή να αρχίσει διαπραγματεύσεις, εξ ονόματος των Κοινοτήτων και των κρατών μελών τους, με το Τουρκμενιστάν προκειμένου να συναφθεί πρωτόκολλο της συμφωνίας εταιρικής σχέσης και συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και του Τουρκμενιστάν, αφετέρου («η συμφωνία»), ώστε να ληφθεί υπόψη η προσχώρηση της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας στην Ένωση.

               (3)

               Στις 23 Οκτωβρίου 2006 το Συμβούλιο εξουσιοδότησε την Επιτροπή να αρχίσει διαπραγματεύσιες, εξ ονόματος των Κοινοτήτων και των κρατών μελών τους, με το Τουρκμενιστάν προκειμένου να συναφθεί πρωτόκολλο της συμφωνίας ώστε να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ένωση.

               (4)

               Στις 14 Σεπτεμβρίου 2012 το Συμβούλιο εξουσιοδότησε την Επιτροπή να αρχίσει διαπραγματεύσεις για την προσαρμογή των συμφωνιών που έχουν υπογραφεί ή συναφθεί μεταξύ της Ένωσης, ή της Ένωσης και των κρατών μελών της, και ενός ή περισσοτέρων τρίτων χωρών ή διεθνών οργανισμών ενόψει της προσχώρησης της Δημοκρατίας της Κροατίας στην Ευρωπαϊκή Ένωση.

               (5)

               Οι διαπραγματεύσεις με το Τουρκμενιστάν ολοκληρώθηκαν επιτυχώς με τη μονογραφή ενός πρωτοκόλλου της συμφωνίας ώστε να ληφθεί υπόψη η προσχώρηση της Δημοκρατίας της Βουλγαρίας, της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κροατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Ρουμανίας, της Δημοκρατίας της Σλοβενίας και της Σλοβακικής Δημοκρατίας στην Ένωση («το πρωτόκολλο»).

               (6)

               Το πρωτόκολλο θα πρέπει να υπογραφεί εξ ονόματος της Ένωσης και των κρατών μελών της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται η υπογραφή, εξ ονόματος της Ένωσης και των κρατών μελών της, του πρωτοκόλλου της συμφωνίας εταιρικής σχέσης και συνεργασίας για την εγκαθίδρυση εταιρικής σχέσης μεταξύ των Ευρωπαϊκών Κοινοτήτων και των κρατών μελών τους, αφενός, και του Τουρκμενιστάν, αφετέρου, ώστε να ληφθεί υπόψη η προσχώρηση της Δημοκρατίας της Βουλγαρίας, της Τσεχικής Δημοκρατίας, της Δημοκρατίας της Εσθονίας, της Δημοκρατίας της Κροατίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Ρουμανίας, της Δημοκρατίας της Σλοβενίας και της Σλοβακικής Δημοκρατίας στην Ευρωπαϊκή Ένωση, με την επιφύλαξη της σύναψης του εν λόγω πρωτοκόλλου (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) για την υπογραφή του πρωτοκόλλου εξ ονόματος της Ένωσης και των κρατών μελών της.
   Άρθρο 3
   Η παρούσα απόφαση τίθεται σε ισχύ την ημερομηνία της έκδοσής της.

      Βρυξέλλες, 12 Μαΐου 2016.

            Για το Συμβούλιο

            Η Πρόεδρος

         F. MOGHERINI

      (1)  Το κείμενο του πρωτοκόλλου θα δημοσιευθεί μαζί με την απόφαση για τη σύναψή του.


title: Απόφαση (ΚΕΠΠΑ) 2016/1341 του Συμβουλίου, της 4ης Αυγούστου 2016, για την τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας

text:
               5.8.2016

               EL

               Επίσημη Εφημερίδα της Ευρωπαϊκής Ένωσης

               L 212/116

         ΑΠΌΦΑΣΗ (ΚΕΠΠΑ) 2016/1341 ΤΟΥ ΣΥΜΒΟΥΛΊΟΥ
   της 4ης Αυγούστου 2016
   για την τροποποίηση της απόφασης (ΚΕΠΠΑ) 2016/849 για την επιβολή περιοριστικών μέτρων κατά της Λαοκρατικής Δημοκρατίας της Κορέας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 29,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 22 Απριλίου 2013 το Συμβούλιο εξέδωσε την απόφαση 2013/183/ΚΕΠΠΑ (1), η οποία αντικατέστησε την απόφαση 2010/800/ΚΕΠΠΑ (2) και με την οποία, μεταξύ άλλων, τέθηκαν σε εφαρμογή οι αποφάσεις 1718 (2006), 1874 (2009), 2087 (2013) και 2094 (2013) του Συμβουλίου Ασφαλείας των Ηνωμένων Εθνών («ΑΣΑΗΕ»).

               (2)

               Στις 2 Μαρτίου 2016 το Συμβούλιο Ασφαλείας των ΗΕ ενέκρινε την ΑΣΑΗΕ 2270 (2016), με την οποία προβλέπονται νέα μέτρα κατά της Λαοκρατικής Δημοκρατίας της Κορέας («ΛΔΚ»).

               (3)

               Στις 31 Μαρτίου 2016 το Συμβούλιο εξέδωσε την απόφαση (ΚΕΠΠΑ) 2016/476 (3), η οποία θέτει σε ισχύ τα εν λόγω μέτρα.

               (4)

               Στις 27 Μαΐου 2016 το Συμβούλιο εξέδωσε την απόφαση (ΚΕΠΠΑ) 2016/849 (4), η οποία αντικατέστησε την απόφαση 2013/183/ΚΕΠΠΑ και με την οποία, μεταξύ άλλων, τέθηκαν σε εφαρμογή οι ΑΣΑΗΕ 1718 (2006), 1874 (2009), 2087 (2013), 2094 (2013) και 2270 (2016).

               (5)

               Η ΑΣΑΗΕ 2270 (2016) προβλέπει τον καθορισμό επιπρόσθετων αγαθών για τα οποία θα ισχύουν οι απαγορεύσεις όσον αφορά τη μεταφορά, την προμήθεια και την παροχή τεχνικής βοήθειας. Η επιτροπή που συστάθηκε δυνάμει της παραγράφου 12 της ΑΣΑΗΕ 1718 (2006) εξέτασε έναν κατάλογο ειδών, υλικών, εξοπλισμού, αγαθών και τεχνολογίας που σχετίζονται με όπλα μαζικής καταστροφής, προκειμένου να προσδιοριστούν και να χαρακτηριστούν ως ευαίσθητα προϊόντα.

               (6)

               Επιπλέον, το Συμβούλιο θεωρεί ότι η απαγόρευση της εισόδου σε λιμένες σε κάθε σκάφος που ανήκει στη ΛΔΚ ή χρησιμοποιείται ή επανδρώνεται από αυτήν θα πρέπει να ισχύει επίσης και στα σκάφη που φέρουν τη σημαία της ΛΔΚ.

               (7)

               Απαιτείται περαιτέρω δράση της Ένωσης για την εφαρμογή των μέτρων που προβλέπει η παρούσα απόφαση.

               (8)

               Η απόφαση (ΚΕΠΠΑ) 2016/849 θα πρέπει, ως εκ τούτου, να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση (ΚΕΠΠΑ) 2016/849 τροποποιείται ως εξής:

               1)

               Στο άρθρο 1 παράγραφος 1, το στοιχείο β) αντικαθίσταται από το ακόλουθο κείμενο:

                           «β)

                           όλων των ειδών, υλικών, εξοπλισμού, αγαθών και τεχνολογίας, όπως καθορίζονται από το Συμβούλιο Ασφαλείας του ΟΗΕ ή την επιτροπή που έχει συσταθεί βάσει της παραγράφου 12 της ΑΣΑΗΕ 1718 (2006) («επιτροπή κυρώσεων») σύμφωνα με την παράγραφο 8 στοιχείο α) σημείο ii) της ΑΣΑΗΕ 1718 (2006), την παράγραφο 5 στοιχείο β) της ΑΣΑΗΕ 2087 (2013), την παράγραφο 20 της ΑΣΑΗΕ 2094 (2013) και την παράγραφο 25 της ΑΣΑΗΕ 2270 (2016), που θα μπορούσαν να συμβάλουν στα πυρηνικά προγράμματα, στα προγράμματα βαλλιστικών πυραύλων ή στα προγράμματα άλλων όπλων μαζικής καταστροφής της ΛΔΚ,».

               2)

               Στο άρθρο 18, η παράγραφος 1 αντικαθίσταται από το ακόλουθο κείμενο:
               «1.   Τα κράτη μέλη απαγορεύουν την είσοδο στους λιμένες τους σε κάθε σκάφος που ανήκει στη ΛΔΚ ή χρησιμοποιείται ή επανδρώνεται από αυτήν ή φέρει τη σημαία της.».

         Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 4 Αυγούστου 2016.

            Για το Συμβούλιο

            Ο Πρόεδρος

         M. LAJČÁK

      (1)  Απόφαση 2013/183/ΚΕΠΠΑ του Συμβουλίου, της 22ας Απριλίου 2013, για την επιβολή περιοριστικών μέτρων κατά της Λαϊκής Δημοκρατίας της Κορέας και για την κατάργηση της απόφασης 2010/800/ΚΕΠΠΑ (ΕΕ L 111 της 23.4.2013, σ. 52).

      (2)  Απόφαση 2010/800/ΚΕΠΠΑ του Συμβουλίου, της 22ας Δεκεμβρίου 2010, για την επιβολή περιοριστικών μέτρων κατά της Λαϊκής Δημοκρατίας της Κορέας και για την κατάργηση της κοινής θέσης 2006/795/ΚΕΠΠΑ (ΕΕ L 341 της 23.12.2010, σ. 32).

      (3)  Απόφαση (ΚΕΠΠΑ) 2016/476 του Συμβουλίου, της 31ης Μαρτίου 2016, που τροποποιεί την απόφαση 2013/183/ΚΕΠΠΑ για την επιβολή περιοριστικών μέτρων κατά της Λαϊκής Δημοκρατίας της Κορέας (ΕΕ L 85 της 1.4.2016, σ. 38).

      (4)  Απόφαση (ΚΕΠΠΑ) 2016/849 του Συμβουλίου, της 27ης Μαΐου 2016, για την επιβολή περιοριστικών μέτρων κατά της Λαοκρατικής Δημοκρατίας της Κορέας και για την κατάργηση της απόφασης 2013/183/ΚΕΠΠΑ (ΕΕ L 141 της 28.5.2016, σ. 79).


Avis juridique important

|

31990D0166

90/166/ΕΟΚ: Απόφαση της Επιτροπής της 2ας Απριλίου 1990 για την αποδοχή των αναλήψεων υποχρεώσεων που προτάθηκαν στο πλαίσιο της διαδικασίας αντιντάμπινγκ, σχετικά με τις εισαγωγές ορισμένων συγκολλητών σωλήνων, από σίδηρο ή μη κεκραμένο χάλυβα, εισαγωγής Γιουγκοσλαβίας και Ρουμανίας

Επίσημη Εφημερίδα αριθ. L 091 της 06/04/1990 σ. 0036 - 0036

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 2ας Απριλίου 1990  για την αποδοχή των αναλήψεων υποχρεώσεων που προτάθηκαν στο πλαίσιο της διαδικασίας αντιντάμπινγκ, σχετικά με τις εισαγωγές ορισμένων συγκολλητών σωλήνων, από σίδηρο ή μη κεκεραμένο χάλυβα, εισαγωγής Γιουγκοσλαβίας και Ρουμανίας  (90/166/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2423/88 της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από μέρους χωρών ή μελών της Ευρωπαϊκής Οικονομικής Κοινότητας (1), και ιδίως το άρθρο 10,  Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον κανονισμό (ΕΟΚ) αριθ. 2423/88,  Εκτιμώντας ότι:  (1) Η Επιτροπή με τον κανονισμό (ΕΟΚ) αριθ. 3074/89 (2) επέβαλε προσωρινό δασμό αντιντάμπινγκ στις εισαγωγές συγκολλητών σωλήνων από σίδηρο ή μη κεκεραμένο χάλυβα, καταγωγής Γιουγκοσλαβίας και Ρουμανίας.  (2) Το Συμβούλιο, με τον κανονισμό (ΕΟΚ) αριθ. 342/90 (3), παρέτεινε τον προσωρινό δασμό αντιντάμπινγκ για περίοδο που δεν υπερβαίνει τους δύο μήνες.  (3) Η Metalexportimport, ο μοναδικός ρουμάνος εξαγωγέας και η Zeljezara Sisak, έναε γιουγκοσλάβος παραγωγός/εξαγωγέας διαπιστώθηκε ότι πώλησαν συγκολλητούς σωλήνες από σίδηρο ή μη κεκεραμένο χάλυβα στην Κοινότητα σε κατώτερες τιμές από αυτές των κοινοτικών παραγωγών κατά την περίοδο αναφοράς (Ιούλιος 1987 - Ιούνιος 1988) και ότι προκάλεσαν ζημία στους κοινοτικούς παραγωγούς. Σχετικά με αυτό, η Επιτροπή αναφέρεται στον κανονισμό (ΕΟΚ) αριθ. 868/90 του Συμβουλίου (4).  (4) Η Metalexportimport και η Zeljezara Sisak, μετά την επιβολή του προσωρινού δασμού αντιντάμπινγκ, πρότειναν ανάληψη υποχρεώσεων σύμφωνα με το άρθρο 10 του κανονισμού (ΕΟΚ) αριθ. 2423/88.  (5) Αυτές οι αναλήψεις υποχρεώσεων δεν θα έχουν ως αποτέλεσμα την αύξηση της τιμής εξαγωγής των εν λόγω προϊόντων στην Κοινότητα σε ποσοστό που επαρκεί για την εξουδετέρωση της ζημίας που προκλήθηκε στην κοινοτική βιομηχανία. Συνεπώς, η Επιτροπή θεωρεί αποδεκτές τις αναλήψεις υποχρεώσεων που προτάθηκαν.  (6) Στο πλαίσιο αυτής της διαδικασίας, ζητήθηκε η γνώμη της συμβουλευτικής επιτροπής, η οποία δεν διατύπωσε αντιρρήσεις.  (7) Το Συμβούλιο αποφάσισε, στο άρθρο 2 του κανονισμού (ΕΟΚ) αριθ. 868/90, την είσπραξη των ποσών που καταβλήθηκαν ως εγγύηση υπό μορφήν προσωρινού δασμού,  ΑΠΟΦΑΣΙΖΕΙ ΤΑ ΕΞΗΣ:  Άρθρο μόνο  Γίνονται αποδεκτές οι αναλήψεις υποχρεώσεων που πρότειναν οι:  - Metalexportimport, Βουκουρέστι, Ρουμανία και,  - Zeljezara Sisak, Γιουγκοσλαβία  σχετικά με τη διαδικασία αντιντάμπινγκ όσον αφορά ορισμένους συγκολλητούς σωλήνες από σίδηρο ή μη κεκεραμένο χάλυβα, που υπάγονται στους κωδικούς ΣΟ 7306 30 51, 7306 30 59, ex 7306 30 71 (κωδικός Taric 7306 30 71 * 90), ex 7306 30 79 (κωδικός Taric 7306 30 79 * 90), καταγωγής Γιουγκοσλαβίας και Ρουμανίας.  Βρυξέλλες, 2 Απριλίου 1990.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 209 της 2. 8. 1988, σ. 1.  (2) ΕΕ αριθ. L 294 της 13. 10. 1989, σ. 10.  (3) ΕΕ αριθ. L 38 της 10. 2. 1990, σ. 9.  (4) Βλέπε σελίδα 8 της παρούσας Επίσημης Εφημερίδας.


Avis juridique important

|

32001D0899

2001/899/ΕΚ: Απόφαση του Συμβουλίου, της 10ης Δεκεμβρίου 2001, για τροποποίηση της απόφασης του Συμβουλίου 1999/325/ΕΚ για τη χορήγηση μακροοικονομικής χρηματοδοτικής ενίσχυσης στη Βοσνία-Ερζεγοβίνη

Επίσημη Εφημερίδα αριθ. L 334 της 18/12/2001 σ. 0028 - 0028

Απόφαση του Συμβουλίουτης 10ης Δεκεμβρίου 2001για τροποποίηση της απόφασης του Συμβουλίου 1999/325/ΕΚ για τη χορήγηση μακροοικονομικής χρηματοδοτικής ενίσχυσης στη Βοσνία-Ερζεγοβίνη(2001/899/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308,την πρόταση της Επιτροπής,τη γνώμη του Ευρωπαϊκού Κοινοβουλίου(1),Εκτιμώντας τα ακόλουθα:(1) Η απόφαση 1999/325/ΕΚ(2) παρέχει μακροοικονομική χρηματοδοτική ενίσχυση στη Βοσνία-Ερζεγοβίνη η οποία περιλαμβάνει τμήμα που χορηγείται ως δάνειο ύψους 20 εκατομμυρίων ευρώ κατ' ανώτατο όριο και τμήμα που χορηγείται ως δωρεάν βοήθεια ύψους 40 εκατομμυρίων ευρώ κατ' ανώτατο όριο.(2) Λόγω καθυστερήσεων στην εφαρμογή των απαιτούμενων μεταρρυθμίσεων, όπως είχε συμφωνηθεί βάσει της συμφωνίας stand-by με το Διεθνές Νομισματικό Ταμείο, μπόρεσαν να εκταμιευθούν μέχρι σήμερα μόνο η πρώτη δόση (25 εκατομμύρια ευρώ) και η δεύτερη δόση (20 εκατομμύρια ευρώ). Η τρίτη και τελική δόση ύψους 15 εκατομμυρίων ευρώ εξακολουθεί να εκκρεμεί.(3) Η Βοσνία-Ερζεγοβίνη είναι αποφασισμένη να συνεχίσει την πορεία οικονομικής σταθεροποίησης και μεταρρύθμισης και εξακολουθεί να έχει ανάγκη εξωτερικής χρηματοδοτικής στήριξης επιπλέον εκείνης που μπορεί να χορηγηθεί από τα διεθνή χρηματοδοτικά ιδρύματα.(4) Η απόφαση 1999/325/ΕΚ δεν επιτρέπει επί του παρόντος τη χορήγηση δωρεάν βοήθειας μετά το έτος 2000.(5) Πριν υποβάλλει την πρότασή της, η Επιτροπή ζήτησε τη γνώμη της οικονομικής και δημοσιονομικής επιτροπής,ΑΠΟΦΑΣIZEI:Άρθρο μόνοΗ απόφαση 1999/325/ΕΚ τροποποιείται ως εξής:1. Στο άρθρο 1 η παράγραφος 3 του άρθρου 1 αντικαθίσταται από το ακόλουθο κείμενο: "3. Το τμήμα που χορηγείται ως δωρεάν βοήθεια ανέρχεται σε 40 εκατομμύρια ευρώ κατ' ανώτατο όριο."2. Προστίθεται το ακόλουθο άρθρο: "Άρθρο 6Η παρούσα απόφαση λήγει στις 31 Δεκεμβρίου 2002."Βρυξέλλες, 10 Δεκεμβρίου 2001.Για το ΣυμβούλιοΟ ΠρόεδροςL. Michel(1) Γνώμη που διατυπώθηκε στις 29 Νοεμβρίου 2001 (δεν έχει ακόμη δημοσιευθεί στην Επίσημη Εφημερίδα).(2) ΕΕ L 123 της 13.5.1999, σ. 57.


title: Απόφαση της Επιτροπής της 27ης Μαρτίου 2014 σχετικά με την αναγνώριση του Control Union Certification B.V., Κάτω Χώρες, ως οργανισμού παρακολούθησης σύμφωνα με τον κανονισμό (ΕΕ) αριθ. 995/2010 για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά

text:
               8.4.2014

               EL

               Επίσημη Εφημερίδα της Ευρωπαϊκής Ένωσης

               C 103/11

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 27ης Μαρτίου 2014
   σχετικά με την αναγνώριση του Control Union Certification B.V., Κάτω Χώρες, ως οργανισμού παρακολούθησης σύμφωνα με τον κανονισμό (ΕΕ) αριθ. 995/2010 για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά
   (2014/C 103/07)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 995/2010, της 20ής Οκτωβρίου 2010, για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (1), και ιδίως το άρθρο 8 παράγραφος 3,
   Εκτιμώντας τα ακόλουθα:

               (1)

               Στις 6 Ιουνίου 2012 η Ευρωπαϊκή Επιτροπή έλαβε αίτηση αναγνώρισης από το Control Union Certification BV, Κάτω Χώρες, με την οποία ο οργανισμός δήλωνε ότι προτίθεται να λειτουργεί ως οργανισμός παρακολούθησης σε όλα τα κράτη μέλη.

               (2)

               Η Ευρωπαϊκή Επιτροπή επιβεβαίωσε την παραλαβή της αίτησης στις 6 Ιουνίου 2012.

               (3)

               Σύμφωνα με το άρθρο 2 παράγραφος 5 του κατ’ εξουσιοδότηση κανονισμού (ΕΕ) αριθ. 363/2012 της Επιτροπής, της 23ης Φεβρουαρίου 2012, σχετικά με τους διαδικαστικούς κανόνες για την αναγνώριση και την ανάκληση της αναγνώρισης των οργανισμών παρακολούθησης που προβλέπονται στον κανονισμό (ΕΕ) αριθ. 995/2010 για τη θέσπιση των υποχρεώσεων των φορέων εκμετάλλευσης που διαθέτουν ξυλεία και προϊόντα ξυλείας στην αγορά (2), στις 31 Οκτωβρίου 2012 η Ευρωπαϊκή Επιτροπή απέστειλε την αίτηση για διαβούλευση στα ενδιαφερόμενα κράτη μέλη. Ελήφθησαν παρατηρήσεις από τη Γερμανία, τη Γαλλία, τη Σουηδία και τις Κάτω Χώρες εντός της καθορισμένης προθεσμίας ενός μήνα.

               (4)

               Σύμφωνα με το άρθρο 3 του κανονισμού (ΕΕ) αριθ. 363/2012, ο αιτών κλήθηκε να δώσει συμπληρωματικές πληροφορίες με μήνυμα ηλεκτρονικού ταχυδρομείου που εστάλη στις 30 Ιανουαρίου 2013.

               (5)

               Ο αιτών έδωσε τις ζητούμενες συμπληρωματικές πληροφορίες και υπέβαλε αναθεωρημένη αίτηση στις 25 Φεβρουαρίου 2013.

               (6)

               Στις 14 Μαρτίου 2013 πραγματοποιήθηκε στις Βρυξέλλες συνεδρίαση μιας ομάδας καθοδήγησης της Επιτροπής, η οποία συγκροτήθηκε ειδικά για να αξιολογεί τις αιτήσεις των οργανισμών παρακολούθησης, στη διάρκεια της οποίας ο αιτών παρουσίασε την αίτησή του αυτοπροσώπως.

               (7)

               Σύμφωνα με το άρθρο 3 του κανονισμού (ΕΕ) αριθ. 363/2012, ο αιτών κλήθηκε να δώσει συμπληρωματικές πληροφορίες και διευκρινίσεις, μέσω μηνύματος ηλεκτρονικού ταχυδρομείου που εστάλη στις 5 Απριλίου 2013.

               (8)

               Ο αιτών προσκόμισε τις ζητούμενες συμπληρωματικές πληροφορίες και διευκρινίσεις στις 3 Μαΐου 2013.

               (9)

               Στις 18 Ιουλίου 2013 εστάλη μέσω ηλεκτρονικού ταχυδρομείου στον αιτούντα τρίτο αίτημα για συμπληρωματικές πληροφορίες και διευκρινίσεις, σύμφωνα με το άρθρο 3 του κανονισμού (ΕΕ) αριθ. 363/2012.

               (10)

               Ο αιτών απάντησε στις ερωτήσεις και έδωσε τις ζητούμενες συμπληρωματικές πληροφορίες μέσω ηλεκτρονικού ταχυδρομείου στις 3 Σεπτεμβρίου 2013.

               (11)

               Στις 4 Δεκεμβρίου 2013 εστάλη στον αιτούντα μέσω ηλεκτρονικού ταχυδρομείου ένα τελευταίο αίτημα για συμπληρωματικές πληροφορίες και διευκρινίσεις, σύμφωνα με το άρθρο 3 του κανονισμού (ΕΕ) αριθ. 363/2012.

               (12)

               Ο αιτών απάντησε στις ερωτήσεις και έδωσε σχετικές πληροφορίες για να τεκμηριώσει τις απαντήσεις που έστειλε μέσω ηλεκτρονικού ταχυδρομείου στις 4 Δεκεμβρίου 2013.

               (13)

               Βάσει των εγγράφων τα οποία υπέβαλε ο αιτών, η ομάδα καθοδήγησης κατέληξε στο συμπέρασμα, στις 19 Δεκεμβρίου 2013, ότι η αίτηση πληροί τις απαιτήσεις που ορίζονται στο άρθρο 8 παράγραφος 2 του κανονισμού (ΕΕ) αριθ. 995/2010, και ο αιτών αναγνωρίστηκε από την Επιτροπή ως οργανισμός παρακολούθησης.

               (14)

               Με βάση όλα τα αποδεικτικά στοιχεία που υποβλήθηκαν, η Ευρωπαϊκή Επιτροπή αξιολόγησε αν ο αιτών πληροί τις απαιτήσεις που ορίζονται στο άρθρο 8 παράγραφος 2 του κανονισμού (ΕΕ) αριθ. 995/2010 και θεωρεί ότι το Control Union Certification B.V., Κάτω Χώρες, Meeuwenlaan 4-6, 8011 BZ Zwolle, πληροί τις απαιτήσεις του άρθρου 8 παράγραφος 2 του κανονισμού (ΕΕ) αριθ. 995/2010,

         ΑΠΟΦΑΣΙΖΕΙ:
   Άρθρο 1
   Ο οργανισμός Control Union Certification B.V., Κάτω Χώρες, Meeuwenlaan 4-6, 8011 BZ Zwolle, αναγνωρίζεται ως οργανισμός παρακολούθησης σύμφωνα με το άρθρο 8 παράγραφος 3 του κανονισμού (ΕΕ) αριθ. 995/2010.
   Άρθρο 2
   Ο γενικός διευθυντής της Γενικής Διεύθυνσης Περιβάλλοντος καλείται να εξασφαλίσει χωρίς καθυστέρηση την κοινοποίηση της παρούσας απόφασης στον αιτούντα και στις αρμόδιες αρχές σε όλα τα κράτη μέλη και τη δημοσίευση της παρούσας απόφασης στον δικτυακό τόπο της Επιτροπής.

      Βρυξέλλες, 27 Μαρτίου 2014.

            Για την Επιτροπή

         Janez POTOČNIK

            Μέλος της Επιτροπής

      (1)  ΕΕ L 295 της 12.11.2010, σ. 23.

      (2)  ΕΕ L 115 της 27.4.2012, σ. 12.


title: 2010/311/: Απόφαση του Συμβουλίου, της 3ης Ιουνίου 2010 , περί διορισμού στην Επιτροπή των Περιφερειών έξι τακτικών και τεσσάρων αναπληρωματικών μελών από την Ιταλία

text:
               8.6.2010

               EL

               Επίσημη Εφημερίδα της Ευρωπαϊκής Ένωσης

               L 140/26

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 3ης Ιουνίου 2010
   περί διορισμού στην Επιτροπή των Περιφερειών έξι τακτικών και τεσσάρων αναπληρωματικών μελών από την Ιταλία
   (2010/311/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   την πρόταση της ιταλικής κυβέρνησης,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ και 2010/29/ΕΕ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015 (1).

               (2)

               Έξι θέσεις τακτικών μελών της Επιτροπής των Περιφερειών έμειναν κενές μετά τη λήξη της θητείας του κ. Agazio LOIERO, του κ. Antonio BASSOLINO, του κ. Massimo PINESCHI, της κας Mercedes BRESSO, του κ. Claudio BURLANDO και του κ Claudio MARTINI. Τρεις θέσεις αναπληρωματικών μελών της Επιτροπής των Περιφερειών έμειναν κενές μετά τη λήξη της θητείας της κας Maria Giuseppina MUZZARELLI, του κ. Sante ZUFFADA και της κας Maria Rita LORENZETTI. Μία θέση αναπληρωματικού μέλους έμεινε κενή μετά το διορισμό του κ. Gianfranco VITAGLIANO ως τακτικού μέλους της Επιτροπής των Περιφερειών,

         ΑΠΟΦΑΣΙΖΕΙ:
   Άρθρο 1
   Διορίζονται στην Επιτροπή των Περιφερειών, για το εναπομένον διάστημα της τρέχουσας εντολής, ήτοι έως τις 25 Ιανουαρίου 2015:

               α)

               ως τακτικά μέλη:

                           —

                           κ. Giuseppe SCOPELLITI, Presidente Regione Calabria,

                           —

                           κ. Gianfranco VITAGLIANO, Assessore Regione Molise,

                           —

                           κα Renata POLVERINI, Presidente Regione Lazio,

                           —

                           κ. Roberto COTA, Presidente Regione Piemonte,

                           —

                           κα Mercedes BRESSO, Consigliere Regione Piemonte,

                           —

                           κα Catiuscia MARINI, Presidente Regione Umbria,

                     και

               β)

               ως αναπληρωματικά μέλη:

                           —

                           κα Simonetta SALIERA, Vice Presidente Regione Emilia Romagna,

                           —

                           κ. Paolo Valentini PUCCITELLI, Consigliere Regione Lombardia,

                           —

                           κ. Stefano CALDORO, Presidente Regione Campania,

                           —

                           κ. Enrico ROSSI, Presidente Regione Toscana.

         Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Λουξεμβούργο, 3 Ιουνίου 2010.

            Για το Συμβούλιο

            Ο Πρόεδρος

         A. PÉREZ RUBALCABA

      (1)  ΕΕ L 348 της 29.12.2009, σ. 22 και ΕΕ L 12 της 19.1.2010, σ. 11.


title: Απόφαση 2006/448/ΚΕΠΠΑ του Συμβουλίου, της  7ης Ιουνίου 2006 , για την παράταση της συμφωνίας, υπό μορφήν ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας και αφορά τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) και του προσωπικού της

text:
               30.6.2006

               EL

               Επίσημη Εφημερίδα της Ευρωπαϊκής Ένωσης

               L 176/107

         ΑΠΌΦΑΣΗ 2006/448/ΚΕΠΠΑ ΤΟΥ ΣΥΜΒΟΥΛΊΟΥ
   της 7ης Ιουνίου 2006
   για την παράταση της συμφωνίας, υπό μορφήν ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας και αφορά τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) και του προσωπικού της
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση, και ιδίως το άρθρο 24,
   τη σύσταση της προεδρίας,
   Εκτιμώντας τα ακόλουθα:

               (1)

               Στις 27 Φεβρουαρίου 2006, το Συμβούλιο υιοθέτησε την κοινή δράση 2006/202/ΚΕΠΠΑ για την τροποποίηση και την παράταση της κοινής δράσης 2005/643/ΚΕΠΠΑ για την αποστολή παρακολούθησης της Ευρωπαϊκής Ένωσης στην Ατσέ (Ινδονησία) (αποστολή παρακολούθησης Ατσέ — ΑΠΑ) (1) για περίοδο τριών μηνών, μέχρι τις 15 Ιουνίου 2006.

               (2)

               Την ίδια ημερομηνία, το Συμβούλιο εξέδωσε την απόφαση 2006/201/ΚΕΠΠΑ (2) για τρίμηνη παράταση της συμφωνίας μεταξύ της Ευρωπαϊκής Ένωσης και της κυβέρνησης της Ινδονησίας για τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) και του προσωπικού της.

               (3)

               Στις 5 Μαΐου 2006, η κυβέρνηση της Ινδονησίας κάλεσε την Ευρωπαϊκή Ένωση να παρατείνει την εντολή της αποστολής παρακολούθησης στην Ατσέ για περαιτέρω περίοδο τριών μηνών.

               (4)

               Όπως αναφέρουν η από 14ης Σεπτεμβρίου 2005 επιστολή και τα παραρτήματα αυτής του υπουργού Εξωτερικών της κυβέρνησης της Ινδονησίας, περί των καθηκόντων, του νομικού καθεστώτος, των προνομίων και των ασυλιών της αποστολής παρακολούθησης στην Ατσέ (ΑΠΑ) και του προσωπικού της, και η από 3ης Οκτωβρίου 2005 απάντηση του Γενικού Γραμματέα/Ύπατου Εκπροσώπου, η προκειμένη συμφωνία μπορεί να παραταθεί για περίοδο έξι μηνών κατ’ ανώτατο όριο κατόπιν αμοιβαίας συναίνεσης (3).

               (5)

               Η παράταση της συμφωνίας υπό μορφήν ανταλλαγής επιστολών για περίοδο τριών μηνών, μέχρι τις 15 Σεπτεμβρίου 2006, θα πρέπει να εγκριθεί εξ ονόματος της Ευρωπαϊκής Ένωσης,

         ΑΠΟΦΑΣΙΖΕΙ:
   Άρθρο 1
   Η παράταση της συμφωνίας, υπό μορφήν ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας για τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) και του προσωπικού της, για περίοδο τριών μηνών μέχρι τις 15 Σεπτεμβρίου 2006, εγκρίνεται εξ ονόματος της Ευρωπαϊκής Ένωσης.
   Το κείμενο της ανταλλαγής επιστολών, με την οποία συμφωνείται η εν λόγω παράταση, επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν την ανταλλαγή επιστολών δεσμεύοντας την Ευρωπαϊκή Ένωση (4).
   Άρθρο 3
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα απόφαση παράγει αποτελέσματα από την ημερομηνία της εκδόσεώς της.

      Λουξεμβούργο, 7 Ιουνίου 2006.

         Για το Συμβούλιο
         Ο Πρόεδρος
         K.-H. GRASSER

      (1)  ΕΕ L 71 της 10.3.2006, σ. 57.

      (2)  ΕΕ L 71 της 10.3.2006, σ. 53.

      (3)  ΕΕ L 288 της 29.10.2005, σ. 60.

      (4)  Η ημερομηνία έναρξης ισχύος της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
    ---documentbreak---

               30.6.2006

               EL

               Επίσημη Εφημερίδα της Ευρωπαϊκής Ένωσης

               L 176/108

         ΜΕΤΑΦΡΑΣΗ
   ΑΝΤΑΛΛΑΓΉ ΕΠΙΣΤΟΛΏΝ
   για την παράταση της συμφωνίας, υπό μορφήν ανταλλαγής επιστολών, μεταξύ της Ευρωπαϊκής Ένωσης και της κυβέρνησης της Ινδονησίας για τα καθήκοντα, το καθεστώς, τα προνόμια και τις ασυλίες της αποστολής παρακολούθησης της Ευρωπαϊκής Ένωσης στην Ατσέ της Ινδονησίας (αποστολή παρακολούθησης Ατσέ — ΑΠΑ) και του προσωπικού της
   Τζακάρτα, 5 Μαΐου 2006
   Εξοχότατε,
   Εξ ονόματος της κυβερνήσεως της Δημοκρατίας της Ινδονησίας, θα ήθελα να εκφράσω την εκτίμησή μου προς την Ευρωπαϊκή Ένωση για τη συμμετοχή της στην αποστολή παρακολούθησης στην Ατσέ (ΑΠΑ) και για το σημαντικό έργο το οποίο επιτέλεσε από τότε που εγκαταστάθηκε στην επαρχία Nanggroe Aceh Darussalam (NAD).
   Στη συνάρτηση αυτή, λαμβάνω την τιμή να αναφερθώ στην από 14ης Σεπτεμβρίου 2005 επιστολή και τα σχετικά παραρτήματα αυτής του προσωρινού υπουργού Εξωτερικών της Δημοκρατίας της Ινδονησίας καθώς και στην από 3ης Οκτωβρίου 2005 επιστολή σας και τα σχετικά παραρτήματα αυτής όσον αφορά τα καθήκοντα, το καθεστώς, τα προνόμια και τις ασυλίες της αποστολής παρακολούθησης στην Ατσέ (ΑΠΑ), και στην από 13ης Φεβρουαρίου 2006 επιστολή του υπουργού Εξωτερικών της Δημοκρατίας της Ινδονησίας καθώς και στην από 28ης Φεβρουαρίου 2006 απάντησή σας σχετικά με την παράταση της παρουσίας της Ευρωπαϊκής Ένωσης στην επαρχία NAD μέχρι τις 15 Ιουνίου 2006.
   Στο πλαίσιο αυτό, έχω την τιμή να σας διαβιβάσω την απόφαση της κυβερνήσεως της Δημοκρατίας της Ινδονησίας να καλέσει για μια ακόμη φορά την Ευρωπαϊκή Ένωση να παρατείνει την παρουσία της στην επαρχία NAD για την περίοδο από 16 Ιουνίου 2006 έως 15 Σεπτεμβρίου 2006.
   Το καθεστώς, τα προνόμια και οι ασυλίες της ΑΠΑ θα ταυτισθούν με τα οριζόμενα στην ανταλλαγή επιστολών με ημερομηνίες 14 Σεπτεμβρίου 2005 και 3 Οκτωβρίου 2005 αντιστοίχως που αποτελεί νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης.
   Οι εργασίες της ΑΠΑ κατά την περίοδο αυτή θα περιλαμβάνουν τα καθήκοντα της ΑΠΑ, όπως ορίζονται στο άρθρο 5 παράγραφος 2 του μνημονίου συμφωνίας μεταξύ της κυβερνήσεως της Δημοκρατίας της Ινδονησίας και του Κινήματος για μια Ελεύθερη Ατσέ (ΚΕΑ), της 15ης Αυγούστου 2005, εξαιρουμένων των καθηκόντων α) και β) τα οποία έχουν ολοκληρωθεί.
   Εάν η υποβαλλόμενη πρόταση γίνει δεκτή από την Ευρωπαϊκή Ένωση, λαμβάνω επιπλέον την τιμή να προτείνω η παρούσα επιστολή καθώς και η επιβεβαιωτική, απαντητική επιστολή σας, να συναποτελέσουν ένα νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης. Το μέσο αυτό τίθεται σε ισχύ στις 16 Ιουνίου 2006 και λήγει στις 15 Σεπτεμβρίου 2006. Για την κυβέρνηση της Δημοκρατίας της Ινδονησίας, το εν λόγω νομικό πλαίσιο βασίζεται στον ινδονησιακό νόμο αριθ. 2 του 1982, της 25ης Ιανουαρίου 1982, όσον αφορά την επικύρωση της σύμβασης για τις Ειδικές Αποστολές, 1969.
   Πιστεύω ότι η εποικοδομητική συνεργασία που έχει καθιερωθεί, προκειμένου να προσφέρει ειρηνική, συνολική και βιώσιμη λύση στις προκλήσεις που αντιμετωπίζει η Ατσέ, στο πλαίσιο του ενιαίου κράτους της Δημοκρατίας της Ινδονησίας, μπορεί να υποστηριχθεί και να ενισχυθεί περαιτέρω.
   Προσβλέπω στη θετική σας ανταπόκριση.
   Μετά τιμής,

         Δρ. Ν. Hassan Wirajuda

   Βρυξέλλες, 14 Ιουνίου 2006
   Εξοχότατε,
   Λαμβάνω την τιμή να αναφερθώ στην από 5 Μαΐου 2006 επιστολή σας με την οποία μας διαβιβάζετε την απόφαση της κυβερνήσεως της Δημοκρατίας της Ινδονησίας να καλέσει την Ευρωπαϊκή Ένωση να παρατείνει την παρουσία της στην επαρχία Nanggroe Aceh Darussalam (NAD) για περίοδο τριών μηνών από τις 16 Ιουνίου 2006 έως τις 15 Σεπτεμβρίου 2006.
   Έχω τη χαρά να σας επιβεβαιώσω ότι η Ευρωπαϊκή Ένωση συμφώνησε να ανταποκριθεί θετικά στην πρόσκληση αυτή.
   Επιβεβαιώνω ότι, σύμφωνα με τους όρους της ανταλλαγής επιστολών μας με ημερομηνία 14 Σεπτεμβρίου 2005 και 3 Οκτωβρίου 2005 αντιστοίχως, η οποία αποτελεί νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης, το μέσο αυτό παρατείνεται έως τις 15 Σεπτεμβρίου 2006.
   Οι εργασίες της ΑΠΑ κατά την περίοδο αυτή θα περιλαμβάνουν τα καθήκοντα της ΑΠΑ, όπως ορίζονται στο άρθρο 5 παράγραφος 2 του μνημονίου συμφωνίας μεταξύ της κυβερνήσεως της Δημοκρατίας της Ινδονησίας και του Κινήματος για μια Ελεύθερη Ατσέ της 15ης Αυγούστου 2005, εξαιρουμένων των καθηκόντων α) και β) τα οποία έχουν ολοκληρωθεί.
   Λαμβάνω επιπλέον την τιμή να επιβεβαιώσω ότι η επιστολή σας και η παρούσα απαντητική επιστολή συναποτελούν ένα νομικά δεσμευτικό μέσο μεταξύ της κυβερνήσεως της Δημοκρατίας της Ινδονησίας και της Ευρωπαϊκής Ένωσης. Το μέσο αυτό τίθεται σε ισχύ στις 16 Ιουνίου 2006 και λήγει στις 15 Σεπτεμβρίου 2006.
   Δράττομαι ακόμη μία φορά της ευκαιρίας να εκφράσω την εκτίμηση της Ευρωπαϊκής Ένωσης για την πρόοδο που σημειώθηκε κατά την ειρηνευτική διαδικασία στην Ατσέ και να επαναλάβω τη σταθερή δέσμευση της Ευρωπαϊκής Ένωσης να υποστηρίξει την εφαρμογή ειρηνικής, συνολικής και βιώσιμης λύσης στις προσκλήσεις που αντιμετωπίζει η Ατσέ.
   Επιτρέψτε μου, κύριε, να σας εκφράσω την εκτίμησή μου.
   Μετά τιμής,

         Javier Solana


Avis juridique important

|

31990D0356

90/356/ΕΟΚ: Απόφαση του Ευρωπαϊκού Κοινοβουλίου της 3ης Απριλίου 1990 για τη χορήγηση απαλλαγής στην Επιτροπή για την οικονομική διαχείριση του πέμπτου Ευρωπαϊκού Ταμείου Ανάπτυξης κατά το οικονομικό έτος 1988

Επίσημη Εφημερίδα αριθ. L 174 της 07/07/1990 σ. 0053 - 0053

***** ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ  της 3ης Απριλίου 1990  για τη χορήγηση απαλλαγής στην Επιτροπή για την οικονομική διαχείριση του πέμπτου Ευρωπαϊκού Ταμείου Ανάπτυξης κατά το οικονομικό έτος 1988  (90/356/ΕΟΚ)  Το Ευρωπαϊκό Κοινοβούλιο  - Έχοντας υπόψη:  - τη συνθήκη για την ίδρυση της Ευρωπαϊκής Οικονομικής Κοινότητας,  - την δεύτερη σύμβαση ΑΚΕ-ΕΟΚ του Λομέ (1),  - τους οικονομικούς ισολογισμούς και τους λογαριασμούς διαχείρισης του τέταρτου, πέμπτου και έκτου Ευρωπαϊκού Ταμείου Ανάπτυξης για το οικονομικό έτος 1988 (COM(89) 204 τελικό),  - την έκθεση του Ελεγκτικού Συνεδρίου για το οικονομικό έτος 1988 συνοδευόμενη από τις απαντήσεις των κοινοτικών οργάνων (2),  - τη σύσταση του Συμβουλίου της 12ης Μαρτίου 1990 σχετικά με τη χορήγηση της εν λόγω απαλλαγής (C3-86/90),  - Εκτιμώντας ότι η συνθήκη της 22ας Ιουλίου 1975 αναθέτει στο Ευρωπαϊκό Κοινοβούλιο την εξουσία χορήγησης απαλλαγής για τις οικονομικές δραστηριότητες της Κοινότητας,  - Έχοντας υπόψη την έκθεση της Επιτροπής Ελέγχου του Προϋλογισμού και τη γνωμοδότηση της Επιτροπής Αναπτύξεως και Συνεργασίας (έγγρ. A3-72/90),  1. Χορηγεί απαλλαγή στην Επιτροπή για την οικονομική διαχείριση του πέμπτου Ευρωπαϊκού Ταμείου Αναπτύξεως κατά το οικονομικό έτος 1988 επί τη βάσει του εξής ποσού:  - Έσοδα: 1 000 426 637,95 Ecu  - πληρωμές: 350 175 018,87 Ecu  2. Διατυπώνει τις παρατηρήσεις του στο ψήφισμα που συνοδεύει την παρούσα απόφαση (3).  3. Αναθέτει στον Πρόεδρό του να διαβιβάσει την παρούσα απόφαση καθώς και το ψήφισμα που περιλαμβάνει τις παρατηρήσεις του στην Επιτροπή, το Συμβούλιο, το Ελεγκτικό Συνέδριο και την Ευρωπαϊκή Τράπεζα Επενδύσεων, και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρα L).  Στρασβούργο, 3 Απριλίου 1990  1.2 // Ο Γενικός Γραμματέας   // Ο Πρόεδρος   // Enrico VINCI   // Enrique BARON CRESPO  (1) ΕΕ αριθ. L 347 της 22. 12. 1980, σ. 1.  (2) ΕΕ αριθ. C 312 της 12. 12. 1989, σ. 1.  (3) Βλέπε σελίδα 55 της παρούσας Επίσημης Εφημερίδας.


Avis juridique important

|

32002D1115(01)

Απόφαση του Συμβουλίου της 5ης Νοεμβρίου 2002 για το διορισμό των σουηδών τακτικών και αναπληρωματικών μελών της συμβουλευτικής επιτροπής επαγγελματικής κατάρτισης

Επίσημη Εφημερίδα αριθ. C 279 της 15/11/2002 σ. 0001 - 0002

Απόφαση του Συμβουλίουτης 5ης Νοεμβρίου 2002για το διορισμό των σουηδών τακτικών και αναπληρωματικών μελών της συμβουλευτικής επιτροπής επαγγελματικής κατάρτισης(2002/C 279/01)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:την απόφαση του Συμβουλίου, της 18ης Δεκεμβρίου 1963, περί θεσπίσεως του καταστατικού της συμβουλευτικής επιτροπής επαγγελματικής κατάρτισης(1),τον κατάλογο υποψηφιότητας που υπέβαλε στο Συμβούλιο η σουηδική κυβέρνηση,Εκτιμώντας τα ακόλουθα:(1) Με απόφασή του τής 30ής Σεπτεμβρίου 2002(2), το Συμβούλιο διόρισε τα τακτικά και αναπληρωματικά μέλη της συμβουλευτικής επιτροπής επαγγελματικής κατάρτισης για το διάστημα από 30 Σεπτεμβρίου 2002 μέχρι 29 Σεπτεμβρίου 2004, πλην των εκπροσώπων της Σουηδίας.(2) Πρέπει να διοριστούν τα τακτικά και αναπληρωματικά μέλη της Σουηδίας στην εν λόγω επιτροπή για το εναπομένον διάστημα της θητείας, ήτοι έως την 29η Σεπτεμβρίου 2004,ΑΠΟΦΑΣΙΖΕΙ:Άρθρο 1Διορίζονται τακτικά και αναπληρωματικά μέλη της συμβουλευτικής επιτροπής επαγγελματικής κατάρτισης για την περίοδο από 5 Νοεμβρίου 2002 έως 29 Σεπτεμβρίου 2004:I. ΕΚΠΡΟΣΩΠΟΙ ΤΩΝ ΚΥΒΕΡΝΗΣΕΩΝ>ΘΕΣΗ ΠΙΝΑΚΑ>II. ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΑΖΟΜΕΝΩΝ>ΘΕΣΗ ΠΙΝΑΚΑ>III. ΕΚΠΡΟΣΩΠΟΙ ΤΩΝ ΟΡΓΑΝΩΣΕΩΝ ΤΩΝ ΕΡΓΟΔΟΤΩΝ>ΘΕΣΗ ΠΙΝΑΚΑ>Άρθρο 2Η παρούσα απόφαση δημοσιεύεται προς ενημέρωση στην Επίσημη Εφημερίδα των Ευρωπαϊκών Κοινοτήτων.Βρυξέλλες, 5 Νοεμβρίου 2002.Για το ΣυμβούλιοΟ ΠρόεδροςT. Pedersen(1) ΕΕ 190 της 30.12.1963, σ. 3090/63, όπως τροποιήθηκε από την απόφαση της 9ης Απριλίου 1968 (ΕΕ L 91 της 12.4.1968, σ. 26).(2) ΕΕ C 243 της 9.10.2002, σ. 1.


Avis juridique important

|

31993D1021(03)

ΑΠΟΦΑΣΗ ΤΟΥ ΣΥΜΒΟΥΛΙΟΥ της 11ης Οκτωβρίου 1993 σχετικά με το διορισμό ενός αναπληρωματικού μέλους της συμβουλευτικής επιτροπής για τη φαρμακευτική εκπαίδευση

Επίσημη Εφημερίδα αριθ. C 284 της 21/10/1993 σ. 0002 - 0003

ΑΠΟΦΑΣΗ ΤΟΥ ΣΥΜΒΟΥΛΙΟΥ της 11ης Οκτωβρίου 1993 σχετικά με το διορισμό ενός αναπληρωματικού μέλους της συμβουλευτικής επιτροπής για τη φαρμακευτική εκπαίδευση(93/C 284/03)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη την απόφαση 85/434/ΕΟΚ του Συμβουλίου της 16ης Σεπτεμβρίου 1985 για τη σύσταση συμβουλευτικής επιτροπής για τη φαρμακευτική εκπαίδευση (1), και ιδίως τα άρθρα 3 και 4,Εκτιμώντας:ότι, με την απόφαση της 30ής Ιουνίου 1992 (2), το Συμβούλιο διόρισε, για την περίοδο που λήγει στις 29 Ιουνίου 1995, τον κ. P. WEEDLE ως αναπληρωματικό μέλος της ως άνω επιτροπής 7ότι η ιρλανδική κυβέρνηση υπέδειξε την κα Eugenie B. CANAVAN σε αντικατάσταση του κ. P. WEEDLE,ΑΠΟΦΑΣΙΖΕΙ:Άρθρο μόνοΗ κα Eugenie B. CANAVAN διορίζεται αναπληρωματικό μέλος της συμβουλευτικής επιτροπής για τη φαρμακευτική εκπαίδευση, σε αντικατάσταση του κ. P. WEEDLE και για το υπόλοιπο της θητείας του, δηλαδή έως τις 29 Ιουνίου 1995.Λουξεμβούργο, 11 Οκτωβρίου 1993.Για το ΣυμβούλιοΟ ΠρόεδροςJ.-M. DEHOUSSE(1) ΕΕ αριθ. L 253 της 24. 9. 1985, σ. 43.(2) ΕΕ αριθ. C 208 της 15. 8. 1992, σ. 2.


title: 84/551/ΕΟΚ: ΑΠΟΦΑΣΗ ΤΟΥ ΣΥΜΒΟΥΛΙΟΥ της 12ης Νοεμβρίου 1984 για το διορισμό αναπληρωματικού μέλους της Συμβουλευτικής Επιτροπής για την Κατάρτιση των Μαιών

text:
16. 11 . 84                        Επίσημη Εφημερίδα των Ευρωπαϊκων Κοινοτήτων                         Αριθ. L 298/53
                                               ΑΠΟΦΑΣΗ ΤΟΥ ΣΥΜΒΟΥΛΙΟΥ
                                                     της 12ης Νοέμβριου 1984
            για το διορισμό αναπληρωματικού μέλους της Συμβουλευτικής Επιτροπής για την Κατάρτιση
                                                           των Μαιών
                                                          (84/55 1 /EOK)
             ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
            Έχοντας υπόψη την απόφαση 80/ 1 56/EOK του Συμβουλίου της 21ης Ιανουαρίου 1980 περί
             συστάσεως Συμβουλευτικής Επιτροπής για την Κατάρτιση των Μαιών ('), και ιδίως τα άρθρα
            3 και 4,
             Εκτιμώντας :
             ότι, με την απόφαση του της 8ης Μαρτίου 1983 (2), το Συμβούλιο διόρισε την κ. D. Jones, ανα
             πληρωματικό μέλος για την περίοδο που λήγει στις 7 Μαρτίου 1986 ■
             ότι η κυβέρνηση του Ηνωμένου Βασιλείου όρισε, στις 25 Οκτωβρίου 1984, τη δίδα
            J. GreenwoodΙ για να αντικαταστήσει την κ. D. Jones, αναπληρωματικό μέλος της παραπάνω
            επιτροπής,
            ΑΠΟΦΑΣΙΖΕΙ :
                                                           Άρθρο μόνο
             Η δίδα J. Greenwoo (1 διορίζεται αναπληρωματικό μέλος της Συμβουλευτικής Επιτροπής για
            την Κατάρτιση των Μαιών, σε αντικατάσταση της κ. D. Jones για το υπόλοιπο της θητείας
             της, δηλαδή μέχρι τις 7 Μαρτίου 1986.
             Βρυξέλλες, 12 Νοεμβρίου 1984.
                                                                             Γ\α το Συμβούλιο
                                                                                Ο Πρόεδρος
                                                                                Ρ. ΒΑRRΥ
            (') ΕΕ αριθ. L 33 της 11 . 2. 1980, σ. 13 .
            ( 2) ΕΕ αριθ. C 74 της 18 . 3 . 1983 , σ. 1 .


title: 2005/785/ΕΚ: Απόφαση του Συμβουλίου, της 8ης Νοεμβρίου 2005, για το διορισμό στην Επιτροπή των Περιφερειών ενός μέλους

text:
               12.11.2005

               EL

               Επίσημη Εφημερίδα της Ευρωπαϊκής Ένωσης

               L 296/18

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 8ης Νοεμβρίου 2005
   για το διορισμό στην Επιτροπή των Περιφερειών ενός μέλους
   (2005/785/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη Συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της βρετανικής κυβέρνησης,
   Εκτιμώντας τα εξής:

               (1)

               Στις 22 Ιανουαρίου 2002 το Συμβούλιο εξέδωσε την απόφαση 2002/60/ΕΚ για το διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2002 έως 25 Ιανουαρίου 2006 (1).

               (2)

               Έχει κενωθεί μια θέση μέλους της Επιτροπής των Περιφερειών, συνεπεία της παραιτήσεως, της κας Sally POWELL, η οποία γνωστοποιήθηκε στο Συμβούλιο την 21η Δεκεμβρίου 2004,

         ΑΠΟΦΑΣΙΖΕΙ:
   Άρθρο 1
   Διορίζεται ως μέλος στην Επιτροπή των Περιφερειών για το υπόλοιπο της θητείας, δηλαδή έως τις 25 Ιανουαρίου 2006:
   Η κα Gabrielle KAGAN
   Councillor — Brent Council
   προς αντικατάσταση της κας Sally POWELL
   Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Παράγει αποτελέσματα από την ημερομηνία της εκδόσεώς της.

      Βρυξέλλες, 8 Νοεμβρίου 2005.

            Για το Συμβούλιο

            Ο Πρόεδρος

         G. BROWN

      (1)  ΕΕ L 24, 26.1.2002, σ. 38.


Avis juridique important

|

41998D0053

Κεκτημένο του Σένγκεν - Απόφαση της εκτελεστικής επιτροπής της 16ης Δεκεμβρίου 1998 σχετικά με την κατάργηση του γκρίζου καταλόγου των κρατών οι υπήκοοι των οποίων υποβάλλονται από ορισμένα κράτη Σένγκεν στο καθεστώς θεωρήσεων [SCH/Com-ex (98) 53, rev. 2]

Επίσημη Εφημερίδα αριθ. L 239 της 22/09/2000 σ. 0206 - 0206

ΑΠΟΦΑΣΗ ΤΗΣ ΕΚΤΕΛΕΣΤΙΚΗΣ ΕΠΙΤΡΟΠΗΣτης 16ης Δεκεμβρίου 1998σχετικά με την κατάργηση του γκρίζου καταλόγου των κρατών οι υπήκοοι των οποίων υποβάλλονται από ορισμένα κράτη Σένγκεν στο καθεστώς θεωρήσεων[SCH/Com-ex (98) 53 rev. 2]Η ΕΚΤΕΛΕΣΤΙΚΗ ΕΠΙΤΡΟΠΗ,Έχοντας υπόψη:το άρθρο 132 της σύμβασης εφαρμογής της συμφωνίας του Σένγκεν,το άρθρο 9 της προαναφερόμενης σύμβασης,Εκτιμώντας ότι είναι προς το συμφέρον των κρατών Σένγκεν να συνεχίσουν από κοινού την εναρμόνιση της πολιτικής τους στον τομέα των θεωρήσεων στο πλαίσιο της κοινής τους πολιτικής για την κυκλοφορία των προσώπων, με σκοπό την πρόληψη ενδεχόμενων αρνητικών επιπτώσεων σε ό,τι αφορά τη μετανάστευση και την εσωτερική ασφάλεια,Επιθυμώντας να καταργήσει το συντομότερο δυνατό τις υφιστάμενες διαφορές ως προς το καθεστώτος θεωρήσεων που εφαρμόζεται εκ μέρους των κρατών Σένγκεν έναντι της Βολιβίας και του Ισημερινού που περιλαμβάνονται στο μέρος III του παραρτήματος I της ΚΠΕ(1),Έχοντας υπόψη το έγγραφο "Βασικά κριτήρια για τη συμπερίληψη στον κοινό κατάλογο των χωρών που υποβάλλονται υποχρεωτικά στο καθεστώς θεωρήσεων" [SCH/M (92) 32 rev.], το οποίο εγκρίθηκε στις 15 Δεκεμβρίου 1992 στη Μαδρίτη, καθώς και της απόφασης της εκτελεστικής επιτροπής [SCH/Com-ex (97) 32], η οποία εγκρίθηκε στις 15 Δεκεμβρίου 1997 στη Βιέννη,Λαμβάνοντας γνώση ότι τέθηκαν σε εφαρμογή τα μέτρα που προβλέπονται στα σημεία 1 και 3 της απόφασης της εκτελεστικής επιτροπής [SCH/Com-ex (97) 32] της 15ης Δεκεμβρίου 1997,ΑΠΟΦΑΣΙΖΕΙ:1. Η Βολιβία και ο Ισημερινός εγγράφονται στην απογραφή των κρατών, οι υπήκοοι των οποίων δεν υποβάλλονται από κανένα κράτος Σένγκεν στο καθεστώς θεωρήσεων.2. Τα κράτη Σένγκεν δρομολογούν τα απαραίτητα μέτρα προς κατάργηση της υποχρέωσης θεώρησης για την Εσθονία, τη Λετονία και τη Λιθουανία το αργότερο μέχρι την 1η Μαρτίου 1999.3. Τα κράτη Σένγκεν καλούν τα κράτη της Βαλτικής να προσχωρήσουν στην από 28ης Σεπτεμβρίου 1954 σύμβαση του ΟΗΕ περί της νομικής καταστάσεως των απάτριδων, ώστε να καταστεί δυνατή στο μέλλον η κυκλοφορία χωρίς θεώρηση στα κράτη Σένγκεν για το σύνολο των εθνικών υπηκόων των κρατών της Βαλτικής.Η παρούσα απόφαση αρχίζει να ισχύει όταν το σύνολο των συμβαλλομένων κρατών γνωστοποιήσει τη θέση των παραπάνω μέτρων σε εφαρμογή.Βερολίνο, 16 Δεκεμβρίου 1998.Ο ΠρόεδροςC. H. Schapper(1) Βλέπε έγγραφο SCH/Com-ex (99) 13.


Avis juridique important

|

41995D0008

95/8/ΕΚ, Ευρατόμ, ΕΚΑΧ: Απόφαση των αντιπροσώπων των κυβερνήσεων των κρατών μελών της 18ης Ιανουαρίου 1995 για το διορισμό Γενικού Εισαγγελέα στο Δικαστήριο των Ευρωπαϊκών Κοινοτήτων

Επίσημη Εφημερίδα αριθ. L 017 της 25/01/1995 σ. 0014 - 0014

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ της 18ης Ιανουαρίου 1995 για το διορισμό Γενικού Εισαγγελέα στο Δικαστήριο των Ευρωπαϊκών Κοινοτήτων (95/8/ΕΚ, Ευρατόμ, ΕΚΑΧ)ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα, και ιδίως το άρθρο 32 β,  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 167,  τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 139,  την πράξη προσχώρησης του 1994, και ιδίως τα άρθρα 17, 20, 21 157, όπως προκύπτουν από την απόφαση του Συμβουλίου της Ευρωπαϊκής Ένωσης της 1ης Ιανουαρίου 1995 για την προσαρμογή των πράξεων προσχώρησης των νέων κρατών μελών στην Ευρωπαϊκή Ένωση, και  ιδίως τα άρθρα 10, 11, 12 και 31,  το άρθρο 20 της πράξης προσχώρησης, δυνάμει του οποίου το Δικαστήριο επικουρείται από οκτώ Γενικούς Εισαγγελείς και ότι, εν πάσει περιπτώσει, θα διοριστεί ένατος Γενικός Εισαγγελέας από την ημερομηνία προσχώρησης έως τις 6 Οκτωβρίου 2000,  ότι οι Γενικοί Εισαγγελείς διορίστηκαν με απόφαση των αντιπροσώπων των κυβερνήσεων των κρατών μελών την 1η Ιανουαρίου 1995,  ότι θα πρέπει επομένως να διοριστεί τρίτος Γενικός Εισαγγελέας,  ΑΠΟΦΑΣΙΖΟΥΝ:   Άρθρο μόνο  Διορίζεται Γενικός Εισαγγελέας στο Δικαστήριο, για την περίοδο έως τις 6 Οκτωβρίου 2000: ο Nial Fennelly Βρυξέλλες, 18 Ιανουαρίου 1995.  Ο Πρόεδρος P. SELLAL


Avis juridique important

|

31985D0538

85/538/ΕΟΚ: Απόφαση του Συμβουλίου της 5ης Δεκεμβρίου 1985 για την τροποποίηση του ποσού της ημερήσιας αποζημίωσης που χορηγείται στα μέλη της Οικονομικής και Κοινωνικής Επιτροπής

Επίσημη Εφημερίδα αριθ. L 334 της 12/12/1985 σ. 0024 - 0024 Ισπανική ειδική έκδοση: Κεφάλαιο 01 τόμος 5 σ. 0027  Πορτογαλική ειδική έκδοση : Κεφάλαιο 01 τόμος 5 σ. 0027

***** ΑΠΟΦΑΣΗ ΤΟΥ ΣΥΜΒΟΥΛΙΟΥ  της 5ης Δεκεμβρίου 1985  για την τροποποίηση του ποσού της ημερήσιας αποζημίωσης που χορηγείται στα μέλη της Οικονομικής και Κοινωνικής Επιτροπής  (85/538/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 6,  Εκτιμώντας ότι πρέπει να αναπροσαρμοσθεί το ποσό της ημερήσιας αποζημίωσης που χορηγείται στα μέλη της Οικονομικής και Κοινωνικής Επιτροπής,  ΑΠΟΦΑΣΙΖΕΙ:  Άρθρο 1  Η απόφαση 81/121/ΕΟΚ του Συμβουλίου της 3ης Μαρτίου 1981 περί χορηγήσεως των ημερήσιων αποζημιώσεων και επιστροφής των εξόδων ταξιδίου στα μέλη της Οικονομικής και Κοινωνικής Επιτροπής, καθώς και στα αναπληρωματικά μέλη και τους εμπειρογνώμονες (1), όπως τροποποιήθηκε για τελευταία φορά από την απόφαση 84/382/ΕΟΚ (2), τροποποιείται ως εξής:  Στο άρθρο 2 πρώτη περίπτωση το ποσό, των «3 600 βελγικών φράγκων» αντικαθίσταται από το ποσό των «4 000 βελγικών φράγκων» .  Άρθρο 2  Η παρούσα απόφαση αρχίζει να ισχύει από την 1η Ιανουαρίου 1986 και εφαρμόζεται μέχρι τις 31 Δεκεμβρίου 1987.  Βρυξέλλες, 5 Δεκεμβρίου 1985.  Για το Συμβούλιο  Ο Πρόεδρος  J.-C. JUNCKER  (1) ΕΕ αριθ. L 67 της 12. 3. 1981, σ. 29.  (2) ΕΕ αριθ. L 208 της 3. 8. 1984, σ. 52.


Avis juridique important

|

31973D0219

Απόφαση αριθ. 73, της 11ης Ιανουαρίου 1973, περί έγκρισης του εντύπου τύπου Ε111 ενόψη της χρησιμοποίησής του στην διευρυμένη Κοινότητα

Επίσημη Εφημερίδα αριθ. L 046 της 19/02/1973 σ. 0001 - 0002

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


title: Απόφαση του Ευρωπαϊκού Κοινοβουλίου, της 5ης Μαΐου 2010, σχετικά με τη χορήγηση απαλλαγής όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008

text:
               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/141

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   σχετικά με τη χορήγηση απαλλαγής όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008
   (2010/518/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου για τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008 συνοδευόμενη από τις απαντήσεις του Κέντρου (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τη σύσταση του Ευρωπαϊκού Κέντρου Πρόληψης και Ελέγχου Νόσων (3), και ιδίως το άρθρο 23,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του κανονισμού του,
   έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής περιβάλλοντος, δημόσιας υγείας και ασφάλειας των τροφίμων (Α7-0104/2010),

               1.

               χορηγεί απαλλαγή στη διευθύντρια του Ευρωπαϊκού Κέντρου Πρόληψης και Ελέγχου Νόσων όσον αφορά την εκτέλεση του προϋπολογισμού του Κέντρου για το οικονομικό έτος 2008·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο τμήμα της στη διευθύντρια του Ευρωπαϊκού Κέντρου Πρόληψης και Ελέγχου Νόσων, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευση των κειμένων στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 304 της 15.12.2009, σ. 112.

      (2)  ΕΕ L 248 της 16.9.2002, σ. 1.

      (3)  ΕΕ L 142 της 30.4.2004, σ. 1.

      (4)  ΕΕ L 357 της 31.12.2002, σ. 72.
    ---documentbreak---

               25.9.2010

               EL

               Επίσημη Εφημερίδα της Ευρωπαϊκής Ένωσης

               L 252/142

         ΨΉΦΙΣΜΑ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 5ης Μαΐου 2010
   που περιέχει τις παρατηρήσεις οι οποίες αποτελούν αναπόσπαστο τμήμα της απόφασής του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,
   έχοντας υπόψη τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008,
   έχοντας υπόψη την έκθεση του Ελεγκτικού Συνεδρίου για τους οριστικούς ετήσιους λογαριασμούς του Ευρωπαϊκού Κέντρου Πρόληψης και Ελέγχου Νόσων για το οικονομικό έτος 2008 συνοδευόμενη από τις απαντήσεις του Κέντρου (1),
   έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 – C7-0061/2010),
   έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,
   έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, σχετικά με τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,
   έχοντας υπόψη τον κανονισμό (ΕΚ) αριθ. 851/2004 του Ευρωπαϊκού Κοινοβουλίου και του Συμβουλίου, της 21ης Απριλίου 2004, σχετικά με τη σύσταση του Ευρωπαϊκού Κέντρου Πρόληψης και Ελέγχου Νόσων (3), και ιδίως το άρθρο 23,
   έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση του δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 (4), και ιδίως το άρθρο 94,
   έχοντας υπόψη το άρθρο 77 και το παράρτημα VI του εσωτερικού κανονισμού του,
   έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής περιβάλλοντος, δημόσιας υγείας και ασφάλειας των τροφίμων (Α7-0104/2010),

               A.

               λαμβάνοντας υπόψη ότι το Ελεγκτικό Συνέδριο δηλώνει ότι έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2008 και για το ότι οι υποκείμενες πράξεις είναι νόμιμες και κανονικές,

               B.

               λαμβάνοντας υπόψη ότι στις 23 Απριλίου 2009 το Κοινοβούλιο χορήγησε απαλλαγή στη διευθύντρια του Ευρωπαϊκού Κέντρου Πρόληψης και Ελέγχου Νόσων όσον αφορά την εκτέλεση του προϋπολογισμού Κέντρου για το οικονομικό έτος 2007 (5), στο δε συνοδευτικό ψήφισμα της απόφασης περί απαλλαγής, μεταξύ άλλων

                           —

                           επισήμαινε ότι ο προϋπολογισμός του Κέντρου είχε αυξηθεί από 17 100 000 ευρώ το 2006 σε 28 900 000 ευρώ το 2007,

                           —

                           σημείωνε ότι το 2006, το ποσοστό μεταφορών πιστώσεων ήταν σχεδόν 45 % και ότι δεν σημειώθηκε καμία σημαντική βελτίωση το 2007, όταν το ποσοστό πλησίαζε το 43 %, γεγονός που φανερώνει τις δυσκολίες που αντιμετωπίζει το Κέντρο στην εκτέλεση του προϋπολογισμού του·

                           —

                           επεσήμαινε επίσης την παρατήρηση του Ελεγκτικού Συνεδρίου, σύμφωνα με την οποία, το επίπεδο των τροποποιήσεων του προϋπολογισμού καταδείκνυε αδυναμίες στην παρακολούθηση της εκτέλεσης του προϋπολογισμού,

               1.

               εκφράζει την ικανοποίησή του για το επιτυχές πέμπτο έτος λειτουργίας του Κέντρου σημειώνει ότι ο προϋπολογισμός του Κέντρου αυξήθηκε από 17 100 000 ευρώ το 2006 σε 28 900 000 ευρώ το 2007 και σε 40 700 000 ευρώ το 2008,

      Επιδόσεις

               2.

               σημειώνει ως εκ τούτου ότι το Κέντρο εδραίωσε τη λειτουργία του ως προς τη δημόσια υγεία, ενίσχυσε τις ικανότητές σε προγράμματα συγκεκριμένων ασθενειών, ανέπτυξε περαιτέρω εταιρικές σχέσεις και βελτίωσε τις δομές διαχείρισής του·

               3.

               ζητεί από το Κέντρο να υποβάλει, στον πίνακα που θα επισυνάψει στην προσεχή έκθεση του Ελεγκτικού Συνεδρίου, συγκριτικά στοιχεία για τα αποτελέσματα που επιτεύχθηκαν κατά το εξεταζόμενο οικονομικό έτος και εκείνα του προηγούμενου οικονομικού έτους, προκειμένου η αρμόδια για την απαλλαγή αρχή να μπορεί να αξιολογήσει καλύτερα τις επιδόσεις του Κέντρου από το ένα έτος στο άλλο·

      Μεταφορές πιστώσεων

               4.

               σημειώνει ότι το Ελεγκτικό Συνέδριο διαπίστωσε πως χρειάστηκε να μεταφερθεί στο επόμενο έτος ποσό μεγαλύτερο από 16 200 000 ευρώ (που αντιστοιχεί στο 40 % του συνολικού προϋπολογισμού του Κέντρου)· εκφράζει, κατά συνέπεια, την ανησυχία του, διότι τούτο αντιβαίνει στην αρχή της ετήσιας διάρκειας και δείχνει αδυναμίες κατά τον προγραμματισμό και την παρακολούθηση της εκτέλεσης του προϋπολογισμού του Κέντρου·

               5.

               λαμβάνει υπόψη ότι το 2008 το Κέντρο καταχώρισε έσοδα από τόκους ύψους 313 000 ευρώ, και ότι, σύμφωνα με το δημοσιονομικό κανονισμό, χρειάστηκε να επιστραφούν στην Επιτροπή 307 000 ευρώ με βάση το κλείσιμο των λογαριασμών και το ύψος των εισπραχθέντων τόκων, συμπεραίνει ότι το Κέντρο διαθέτει σε διαρκή βάση τεράστια ταμειακά διαθέσιμα· λαμβάνει υπόψη ότι στις 31 Δεκεμβρίου 2008 τα ταμειακά διαθέσιμα του Κέντρου ανέρχονταν σε 16 705 090,95 ευρώ· ζητεί από την Επιτροπή να διερευνήσει τις δυνατότητες για πλήρη εφαρμογή της αρχής της διατήρησης ταμειακών διαθεσίμων με βάση τις ανάγκες σύμφωνα με το άρθρο 15 παράγραφος 5 του κανονισμού (ΕΚ, Ευρατόμ) αριθ. 2343/2002, και να μελετήσει, τι αλλαγές απαιτούνται ως προς την προσέγγιση, προκειμένου τα ταμειακά διαθέσιμα του Κέντρου να διατηρούνται, σε διαρκή βάση, όσο το δυνατόν χαμηλότερα

               6.

               λαμβάνει συνεπώς υπό σημείωση τις προσπάθειες του Κέντρου να ολοκληρώσει τις διαδικασίες προμηθειών και συμβάσεων που ξεκίνησαν το 2008 στις αρχές του 2009 ώστε να μειώσει το ύψος των μεταφορών·

      Η έδρα του Κέντρου

               7.

               εκφράζει την ανησυχία του για το γεγονός ότι στις 31 Δεκεμβρίου 2008 δεν είχε επιτευχθεί ακόμη συμφωνία μεταξύ του Κέντρου και της Σουηδικής κυβέρνησης σχετικά με την έδρα, δεδομένου ότι εξακολουθούσαν να εκκρεμούν πολυάριθμα ζητήματα που απαιτούσαν περαιτέρω διαπραγματεύσεις· υπογραμμίζει ότι στην απαλλαγή για το 2007 η αρμόδια για την απαλλαγή αρχή εξέφραζε την ανησυχία της σχετικά με την παρατήρηση του Ελεγκτικού Συνεδρίου ότι το Κέντρο εκταμίευσε σχεδόν 500 000 ευρώ για εργασίες ανακαίνισης των κτιρίων που μίσθωσε για τις εγκαταστάσεις του και ότι, όπως και το 2006, οι εργασίες αυτές αποφασίστηκαν με απευθείας συμφωνία μεταξύ του Κέντρου και του ιδιοκτήτη, χωρίς να καθοριστούν η φύση τους, οι προθεσμίες και οι όροι πληρωμής εντούτοις χαιρετίζει το γεγονός ότι, τον Μάρτιο 2009, επετεύχθη συμφωνία σχετικά με τους προσωπικούς αριθμούς ταυτότητας και υποστηρίζει τις προσπάθειες του Κέντρου να εξεύρει οριστικές λύσεις με τη σουηδική κυβέρνηση·

               8.

               υπενθυμίζει στη διοργανική ομάδα για τους οργανισμούς να ασχοληθεί με το ζήτημα αυτό εν γένει στο πλαίσιο των συζητήσεών της·

      Ανθρώπινοι πόροι

               9.

               υπογραμμίζει ότι εξακολουθούν να υπάρχουν αδυναμίες στον προγραμματισμό των διαδικασιών πρόσληψης· ανησυχεί ιδιαίτερα για το γεγονός ότι στο τέλος του 2008 είχαν καλυφθεί μόνο 101 θέσεις από τις 130 που είχαν εγκριθεί συνολικά·

               10.

               σημειώνει τις προσπάθειες που κατεβλήθησαν εντός του 2008 να εφαρμοστεί το εγκριθέν οργανόγραμμα, το οποίο προβλέπει 130 θέσεις απασχόλησης· εκφράζει την ικανοποίηση του για τις επιπλέον προσλήψεις 54 υπαλλήλων (εκτάκτων υπαλλήλων, συμβασιούχων υπαλλήλων και αποσπασμένων από τα κράτη μέλη εμπειρογνωμόνων) και, άρα, την πλήρωση 101 θέσεων απασχόλησης στο τέλος του 2008, γεγονός που θα συντελέσει στη λειτουργική ικανότητα του Κέντρου και θα του επιτρέψει να εκπληρώνει τα καθήκοντα που του έχουν ανατεθεί· εκφράζει τη λύπη του διότι κατέστη αναγκαία η εκ νέου δημοσίευση διαδικασίας πρόσληψης για 16 θέσεις· τάσσεται υπέρ των μέτρων που έλαβε το Κέντρο για να βελτιώσει την κατάσταση· εκφράζει την ικανοποίησή του για την αναθεώρηση εκ μέρους του Κέντρου του εσωτερικού κανονισμού του·

      Εσωτερικός λογιστικός έλεγχος

               11.

               εκφράζει τη λύπη του για το γεγονός ότι το Κέντρο δεν ανταποκρίθηκε πλήρως στην υποχρέωσή του να υποβάλει στην αρμόδια για την απαλλαγή αρχή έκθεση της Διευθύντριάς του γι τα αποτελέσματα των εσωτερικών λογιστικών ελέγχων που πραγματοποίησε ο εσωτερικός ελεγκτής σύμφωνα με το άρθρο 72 παράγραφος 5 του δημοσιονομικού κανονισμού· αναγνωρίζει, πάντως, ότι το Κέντρο έδωσε κάποιες πληροφορίες σχετικά με τις έξι εκκρεμούσες συστάσεις, οι οποίες θεωρούνται «πολύ σημαντικές» από την Υπηρεσία Εσωτερικού Λογιστικού Ελέγχου της Επιτροπής (IAS)· επισημαίνει ότι οι συστάσεις αυτές αφορούν την ποιότητα της διοίκησης (σε σχέση με την επιστημονική τεκμηρίωση, την επικοινωνία στον τομέα της υγείας και την ενίσχυση της τρέχουσας διαδικασίας για την επείγουσα αξιολόγηση απειλών και κινδύνων), τη συνέχεια που δίνεται για ορισμένα πρότυπα εσωτερικού ελέγχου (όπως η συγκρότηση οικονομικών δικτύων) και την υιοθέτηση άλλων προτύπων εσωτερικού ελέγχου (όπως ο εντοπισμός αδυναμιών και η διάρθρωση της ετήσιας έκθεσης δραστηριοτήτων)·

               12.

               παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής στο ψήφισμά του, της 5ης Μαΐου 2010 (6), σχετικά με τις επιδόσεις, τη δημοσιονομική διαχείριση και τον έλεγχο των οργανισμών.

      (1)  ΕΕ C 304 της 15.12.2009, σ. 112.

      (2)  ΕΕ L 248 της 16.9.2002, σ. 1.

      (3)  ΕΕ L 142 της 30.4.2004, σ. 1.

      (4)  ΕΕ L 357 της 31.12.2002, σ. 72.

      (5)  ΕΕ L 255 της 26.9.2009, σ. 133.

      (6)  Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.


title: 2008/188/ΕΚ: Απόφαση του Συμβουλίου, της 18ης Φεβρουαρίου 2008 , για τη σύναψη της συμφωνίας μεταξύ της Ευρωπαϊκής Κοινότητας και της Δημοκρατίας των Μαλδιβών σχετικά με ορισμένες πτυχές των αεροπορικών υπηρεσιών

text:
               5.3.2008

               EL

               Επίσημη Εφημερίδα της Ευρωπαϊκής Ένωσης

               L 60/22

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 18ης Φεβρουαρίου 2008
   για τη σύναψη της συμφωνίας μεταξύ της Ευρωπαϊκής Κοινότητας και της Δημοκρατίας των Μαλδιβών σχετικά με ορισμένες πτυχές των αεροπορικών υπηρεσιών
   (2008/188/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και το άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Με την από 5 Ιουνίου 2003 απόφασή του, το Συμβούλιο εξουσιοδότησε την Επιτροπή να ξεκινήσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (2)

               Η Επιτροπή έχει διαπραγματευθεί, εξ ονόματος της Κοινότητας, συμφωνία με τη Δημοκρατία των Μαλδιβών σχετικά με ορισμένες πτυχές των αεροπορικών υπηρεσιών, σύμφωνα με τους μηχανισμούς και τις οδηγίες που περιελάμβανε το παράρτημα της απόφασης της 5ης Ιουνίου 2003.

               (3)

               Η συμφωνία αυτή υπεγράφη εξ ονόματος της Κοινότητας, υπό την επιφύλαξη της σύναψής της σε μεταγενέστερη ημερομηνία, σύμφωνα με την απόφαση 2006/695/ΕΚ του Συμβουλίου (2).

               (4)

               Η εν λόγω συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   Η συμφωνία μεταξύ της Ευρωπαϊκής Κοινότητας και της Δημοκρατίας των Μαλδιβών σχετικά με ορισμένες πτυχές των αεροπορικών υπηρεσιών εγκρίνεται εξ ονόματος της Κοινότητας.
   Άρθρο 2
   Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να προβούν στην κοινοποίηση που προβλέπεται στο άρθρο 9 παράγραφος 1 της συμφωνίας.

      Βρυξέλλες, 18 Φεβρουαρίου 2008.

            Για το Συμβούλιο

            Ο Πρόεδρος

         D. RUPEL

      (1)  Γνώμη της 12ης Οκτωβρίου 2006 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ L 286 της 17.10.2006, σ. 19.


Avis juridique important

|

31988D0226

88/226/ΕΟΚ: Απόφαση της Επιτροπής της 18ης Απριλίου 1988 για την περάτωση της διαδικασίας του άρθρου 13 παράγραφος 10 του κανονισμού (ΕΟΚ) αριθ. 2176/84 σχετικά με ορισμένες γραφομηχανές που συναρμολογούνται ή κατασκευάζονται στην Κοινότητα όσον αφορά την TEC Elektronik-Werk GmbH και Brother Industries (UK) Ltd

Επίσημη Εφημερίδα αριθ. L 101 της 20/04/1988 σ. 0026 - 0027

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 18ης Απριλίου 1988  για την περάτωση της διαδικασίας του άρθρου 13 παράγραφος 10 του κανονισμού (ΕΟΚ) αριθ. 2176/84 σχετικά με ορισμένες γραφομηχανές που συναρμολογούνται ή κατασκευάζονται στην Κοινότητα όσον αφορά την TEC Elektronik-Werk GmbH και Brother Industries (UK) Ltd  (88/226/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1761/87 (2), και ιδίως το άρθρο 13 παράγραφος 10,  Μετά από διαβουλεύσεις στο πλαίσιο της συμβουλευτικής επιτροπής που προβλέπεται από τον προαναφερόμενο κανονισμό,  Εκτιμώντας ότι:  Α. Διαδικασία  (1) Τον Ιούλιο του 1987 η Επιτροπή δέχθηκε καταγγελία που υπέβαλε η Επιτροπή Ευρωπαίων Κατασκευαστών Γραφομηχανών (CETMA) εξ ονόματος των γάλλων, γερμανών και ιταλών παραγωγών ηλεκτρονικών γραφομηχανών των οποίων η συλλογική παραγωγή αντιπροσωπεύει σχεδόν ολόκληρη την κοινοτική παραγωγή του εν λόγω προϊόντος. Η καταγγελία περιείχε στοιχεία που αποδείκνυαν ότι μετά την έναρξη της διαδικασίας σχετικά με τις εισαγωγές ηλεκτρονικών γραφομηχανών καταγωγής Ιαπωνίας (3) η οποία οδήγησε στην έκδοση του κανονισμού (ΕΟΚ) αριθ. 1698/85 του Συμβουλίου (4) για την επιβολή οριστικού δασμού αντιντάμπινγκ στα προϊόντα αυτά, ορισμένες εταιρείες συναρμολογούσαν ηλεκτρονικές γραφομηχανές στην Κοινότητα με τους όρους που αναφέρονται στο άρθρο 13 παράγραφος 10 του κανονισμού (ΕΟΚ) αριθ. 2176/84. Ως εκ τούτου η Επιτροπή, μετά από διαβουλεύσεις, γνωστοποίησε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (5), την έναρξη διαδικασίας, σύμφωνα με το προαναφερθέν άρθρο 13 παράγραφος 10, σχετικά με ηλεκτρονικές γραφομηχανές που συναρμολογούνται στην Κοινότητα από τις ακόλουθες εταιρείες:  - Silver Reed International (Europe) Ltd, Watford, Ηνωμένο Βασίλειο,  - Brother Industries (UK) Ltd, Wrexham, Ηνωμένο Βασίλειο,  - Kyushu Matsushita (UK) Ltd, Newport, Ηνωμένο Βασίλειο,  - Sharp Manufacturing Company of UK Ltd, Wrexham, Ηνωμένο Βασίλειο,  - Canon Bretagne SA, Liffre, Γαλλία,  - TEC Elektronik-Werk GmbH, Braunschweig, Γερμανία.  (2) Η Επιτροπή ενημέρωσε σχετικά τις ενδιαφερόμενες εταιρείες, τους αντιπροσώπους της Ιαπωνίας και τους καταγγέλλοντες και έδωσε στα άμεσα ενδιαφερόμενα κράτη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.  (3) Όλες οι ενδιαφερόμενες εταιρείες καθώς και οι καταγγέλλοντες γνωστοποίησαν γραπτώς τις απόψεις τους και έγιναν δεκτοί σε ακρόαση από την Επιτροπή.  (4) Δεν γνωστοποίησαν τις απόψεις τους οι αγοραστές ηλεκτρονικών γραφομηχανών που συναρμολογούνται στην Κοινότητα. Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για να εξακριβώσει τη φύση των καταγγελλομένων εργασιών συναρμολογήσεως και πραγματοποίησε έρευνα στις εγκαταστάσεις των ακόλουθων εταιρειών:  - Astec Europe Ltd, Stourbridge, Ηνωμένο Βασίλειο,  - Brother Industries (UK) Ltd, Wrexham, Ηνωμένο Βασίλειο,  - Canon Bretagne, SA, Liffre, Γαλλία,  - Kyushu Matsushita (UK) Ltd, Newport, Ηνωμένο Βασίλειο,  - Sharp Manufacturing Company of UK Ltd, Wrexham, Ηνωμένο Βασίλειο.  Επιπλέον, η Επιτροπή πραγματοποίησε έρευνα στις εγκαταστάσεις ενός προμηθευτή επιμέρους συγκροτημάτων προς συναρμολόγηση σε μερικές από τις εν λόγω εταιρείες. Επειδή δεν την αφορά άμεσα η παρούσα έρευνα, η εταιρεία αυτή ζήτησε να μην ανακοινωθεί το όνομά της. Λόγω των συνθηκών το αίτημα αυτό θεωρείται δικαιολογημένο.  (5) Η περίοδος έρευνας ήταν από την 1η Ιανουαρίου έως τις 31 Ιουλίου 1987.  Β. Σχέση ή σύνδεσμος με τον εξαγωγέα  (6) Όλες οι εταιρείες που αναφέρονται στο σημείο 1 διαπιστώθηκε ότι ελέγχονταν πλήρως από τους ιάπωνες εξαγωγείς ηλεκτρονικών γραφομηχανών στους οποίους έχει επιβληθεί οριστικός δασμός αντιντάμπινγκ με τον κανονισμό (ΕΟΚ) αριθ. 1698/85.  Γ. Παραγωγή  (7) Όλες οι εταιρείες άρχισαν τις εργασίες συναρμολογήσεως μετά την έναρξη της διαδικασίας αντιντάμπινγκ σχετικά με τις εισαγωγές ηλεκτρονικών γραφομηχανών καταγωγής Ιαπωνίας, δηλαδή μετά τις 24 Μαρτίου 1984.  TEC Elektronik-Werk GmbH  (8) Η TEC έπαψε να συναρμολογεί ηλεκτρονικές γραφομηχανές στην Κοινότητα πριν αρχίσει η έρευνα.  Δ. Εξαρτήματα  (9) Η αξία των εξαρτημάτων που χρησιμοποιούνται στις εργασίες της συναρμολογήσεως προσδιορίστηκε κυρίως με βάση τις τιμές που κατέβαλαν οι εταιρείες για την αγορά των εξαρτημάτων αυτών κατά την παράδοσή τους στα εργοστάσια της Κοινότητας.  (10) Διαπιστώθηκε ότι, για όλες τις εταιρείες που αναφέρονται στο σημείο 1, με εξαίρεση την TEC και την Brother, η μέση σταθμισμένη αξία των ιαπωνικών εξαρτημάτων για όλους τους παραγόμενους τύπους γραφομηχανών ήταν περισσότερο από 60 % της συνολικής αξίας των εξαρτημάτων. Συνεπώς, και αφού έλαβε υπόψη τις ειδικές συνθήκες της κάθε περίπτωσης, η Επιτροπή πρότεινε στο Συμβουλίο την επέκταση του δασμού αντιντάμπινγκ που επιβλήθηκε με τον κανονισμό (ΕΟΚ) αριθ. 1698/85 σε ορισμένες γραφομηχανές που συναρμολογούνται στην Κοινότητα από τις εταιρείες αυτές, όσον αφορά όλες τις εταιρείες που αναφέρονται στο σημείο 1, με εξαίρεση την TEC και την Brother.  Brother Industries (UK) Ltd  (11) Η Brother ζήτησε να χρησιμοποιηθούν αξίες cif. Αυτό το αίτημα απορρίφθηκε, δεδομένου ότι η αξία που λαμβάνεται υπόψη είναι εκείνη των εξαρτημάτων και υλικών όπως χρησιμοποιούνται στις εργασίες συναρμολογήσεως, δηλαδή τιμές εντός του εργοστασίου, μετά από την καταβολή των δασμών.  (12) Η Brother ισχυρίστηκε ότι ορισμένα από τα επιμέρους συγκροτήματα που χρησιμοποιήθηκαν για ορισμένους τύπους γραφομηχανών ήταν κοινοτικής καταγωγής. Διαπιστώθηκε ότι τα εμπορεύματα αυτά συναρμολογήθηκαν στην Κοινότητα, εν μέρει από εξαρτήματα που είχαν εξαχθεί από την Ιαπωνία. Μετά από έρευνα η Επιτροπή κατέληξε στο συμπέρασμα ότι ορισμένα από αυτά τα επιμέρους συγκροτήματα δεν πληρούσαν τους όρους του άρθρου 5 του κανονισμού (ΕΟΚ) αριθ. 802/86 του Συμβουλίου (1). Οι εργασίες συναρμολογήσεως που πραγματοποιήθηκαν στην Κοινότητα ήταν μικρής σημασίας σε σύγκριση με την κατασκευή των συστατικών μερών η οποία έγινε στην Ιαπωνία. Συνεπώς, τα είδη αυτά δεν είναι κοινοτικής καταγωγής.  (13) Ωστόσο, διαπιστώθηκε ότι η μέση σταθμισμένη αξία των ιαπωνικών εξαρτημάτων για όλους τους τύπους που παρήγαγε η Brother ήταν λιγότερο από 60 % της συνολικής αξίας των εξαρτημάτων.  Ε. Περάτωση της έρευνας  (14) Συνεπώς, υπό τις παρούσες συνθήκες η έρευνα θα πρέπει να περατωθεί χωρίς να επεκταθεί ο δασμός αντιντάμπινγκ όσον αφορά την TEC-Elektronik GmbH και την Brother Industries (UK) Ltd.  (15) Η συμβουλευτική επιτροπή δεν έφερε αντιρρήσεις ως προς την απόφαση αυτή.  (16) Οι καταγγέλλοντες ενημερώθηκαν σχετικά με τα ουσιαστικά σημεία βάσει των οποίων η Επιτροπή σκόπευε να περατώσει την έρευνα και δεν υπέβαλαν σχόλια,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο μόνο  Η έρευνα που άρχισε σύμφωνα με το άρθρο 13 παράγραφος 10 του κανονισμού (ΕΟΚ) αριθ. 2176/84 σχετικά με τις ηλεκτρονικές γραφομηχανές, με ενσωματωμένους ή όχι μηχανισμούς υπολογισμού, που αντιστοιχούν στις διακρίσεις 8469 10 00, ex 8469 21 00, ex 8469 29 00 και ex 8470 90 00 της συνδυασμένης ονοματολογίας, καταγωγής Ιαπωνίας, περατώνεται όσον αφορά την TEC Elektronik-Werk GmbH και την Brother Industries (UK) Ltd.  Βρυξέλλες, 18 Απριλίου 1988.  Για την Επιτροπή  Willy DE CLERCQ  Μέλος της Επιτροπής  (1) ΕΕ αριθ. L 201 της 30. 7. 1984, σ. 1.  (2) ΕΕ αριθ. L 167 της 26. 6. 1987, σ. 9.  (3) ΕΕ αριθ. C 83 της 24. 3. 1984, σ. 4.  (4) ΕΕ αριθ. L 163 της 22. 6. 1985, σ. 1.  (5) ΕΕ αριθ. C 235 της 1. 9. 1987, σ, 2.  (1) ΕΕ αριθ. L 148 της 28. 6. 1968, σ. 1.


Avis juridique important

|

31997D0254

97/254/ΕΚ: Απόφαση του Συμβουλίου της 14ης Απριλίου 1997 για το διορισμό αναπληρωματικού μέλους της Επιτροπής των Περιφερειών

Επίσημη Εφημερίδα αριθ. L 102 της 19/04/1997 σ. 0031 - 0031

ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Απριλίου 1997 για το διορισμό αναπληρωματικού μέλους της Επιτροπής των Περιφερειών (97/254/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 198 Α,τις αποφάσεις του Συμβουλίου 94/65/ΕΚ της 26ης Ιανουαρίου 1994 (1) και 95/15/ΕΚ της 23ης Ιανουαρίου 1995 (2) για διορισμό των μελών της Επιτροπής των Περιφερειών,Εκτιμώντας ότι, με την παραίτηση του κ. Jesϊs Pedroche Nieto, που γνωστοποιήθηκε στο Συμβούλιο στις 26 Μαρτίου 1997, έχει κενωθεί μία θέση αναπληρωματικού μέλους της επιτροπής,έχοντας υπόψη την πρόταση της ισπανικής κυβέρνησης,ΑΠΟΦΑΣΙΖΕΙ:Άρθρο μόνο Η κα Carmen Alvarez-Arenas Cisneros διορίζεται αναπληρωματικό μέλος της Επιτροπής των Περιφερειών σε αντικατάσταση του κ. Jesϊs Pedroche Nieto, και για το υπόλοιπο της θητείας της, δηλαδή έως τις 25 Ιανουαρίου 1998.Λουξεμβούργο, 14 Απριλίου 1997.Για το ΣυμβούλιοΟ ΠρόεδροςJ. VAN AARTSEN(1) ΕΕ αριθ. L 31 της 4. 2. 1994, σ. 29.(2) ΕΕ αριθ. L 25 της 2. 2. 1995, σ. 20.